**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 15 Δεκεμβρίου 2021, ημέρα Τετάρτη και ώρα 10.10΄, στην **Αίθουσα Γερουσίας του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Αντιπροέδρου της, κ. Βασιλείου Γιόγιακα, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Τουρισμού «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης» (2η συνεδρίαση – ακρόαση εξωκοινοβουλευτικών προσώπων).

Στη συνεδρίαση παρέστησαν ο Υπουργός Τουρισμού, κ. Βασίλειος Κικίλιας, η Υφυπουργός Τουρισμού, κυρία Σοφία Ζαχαράκη, καθώς και αρμόδιοι υπηρεσιακοί παράγοντες.

Επίσης, εξέθεσαν τις απόψεις τους επί του σχεδίου νόμου, σύμφωνα με το άρθρο 38 του Κανονισμού της Βουλής, μέσω υπηρεσιών τηλεδιάσκεψης (άρθρο 38§9), οι κ.κ. Νικόλαος Ζωητός, Νομικός Σύμβουλος του Συνδέσμου Ελληνικών Τουριστικών Επιχειρήσεων, Λύσανδρος Τσιλίδης, Πρόεδρος του ΔΣ της Ομοσπονδίας Ελληνικών Ενώσεων Ταξιδιωτικών και Τουριστικών Γραφείων, Ιωάννης Βαρδακαστάνης, Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ), Αριστείδης Μαρίνης, Πρόεδρος της Γενικής Πανελλαδικής Ομοσπονδίας Επιχειρήσεων Τουρισμού, Ειρήνη Τόλη, Πρόεδρος του Συνδέσμου Επαγγελματιών Οργανωτών Συνεδρίων και Εκδηλώσεων, Στέφανος Σιδηρόπουλος, Πρόεδρος του Συνδέσμου Ελληνικών Τουριστικών Επιχειρήσεων Υπαίθριων Δραστηριοτήτων Αναψυχής, Σταύρος Κατσικάδης, Πρόεδρος της Ένωσης Μαρινών Ελλάδος, Σταμάτης Γαρδέρης, Δήμαρχος Κύθνου, εκπρόσωπος της Κεντρικής Ένωσης Δήμων Ελλάδος (ΚΕΔΕ), Μάρκος Δανάς, Γενικός Γραμματέας του Συνδέσμου Δήμων Ιαματικών Πηγών Ελλάδος, Ζήσης Αγγελίδης, Πρόεδρος της Ένωσης Επιχειρήσεων Θερμαλισμού Ελλάδας, Γεώργιος Αρχοντόπουλος, Πρόεδρος του Σωματείου Εργαζομένων της Εταιρείας Ύδρευσης και Αποχέτευσης Θεσσαλονίκης και Ανδρέας Λαζαρίδης, Έφορος της Πανελλήνιας Ομοσπονδίας Ξεναγών.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Οικονόμου Βασίλειος, Σενετάκης Μάξιμος, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Χαρίτσης Αλέξανδρος (Αλέξης), Γκόκας Χρήστος, Φραγγίδης Γεώργιος, Κατσώτης Χρήστος, Στολτίδης Λεωνίδας, Αβδελάς Απόστολος, Αρσένης Κρίτων – Ηλίας και Λογιάδης Γεώργιος.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ο κ. Αρσένης πριν ξεκινήσουμε, θέλει τον λόγο επί της διαδικασίας.

**ΚΡΙΤΩΝ – ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Επί της διαδικασίας, κύριε Πρόεδρε. Χθες, στο τέλος της συζήτησης, παρουσία των περισσοτέρων Εισηγητών και Αγορητών, ο Υπουργός είπε ότι μπορεί να φέρει ως τροπολογία το «ΝΑΥΑΓΙΟ Α.Ε.» που αποσύρθηκε από τη διαβούλευση.

Θέλω να το θέσω για ακόμη μια φορά. Αν αποσύρθηκε από το νομοσχέδιο τώρα, για να το φέρει μετά την ακρόαση φορέων, για να αποφύγει να έρθουν εδώ οι εκπρόσωποι των κατοίκων, ο Δήμαρχος και ο Μητροπολίτης, γιατί αυτοί θα ερχόντουσαν, τότε, πραγματικά, αυτό που γίνεται είναι πολιτικά ανήκουστο. Θέλω να δεσμευτεί η Επιτροπή και καλώ τα κόμματα της Αντιπολίτευσης να τοποθετηθούν, ότι σε περίπτωση που έρθει αυτή η τροπολογία, που είχε κατατεθεί πριν την κατάθεση του νομοσχεδίου, στη διαβούλευση, αποσύρθηκε για να αποφύγει την ακρόαση φορέων, αν ξανακατατεθεί, θα πρέπει να γίνει ακρόαση φορέων ειδικά γι’ αυτό.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Υπουργός.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Κύριε Πρόεδρε, σήμερα είναι η μέρα της ακρόασης των φορέων και είναι σύσσωμο το Υπουργείο Τουρισμού, εγώ, η κυρία Υφυπουργός, η κυρία Γενική Γραμματέας, προκειμένου να ακούσουμε τους φορείς.

Επίσης, θέλω να πω, κύριε Πρόεδρε, κύριε συνάδελφε ότι, ειδικά όταν ομιλώ στην εθνική αντιπροσωπεία, είμαι πάρα πολύ προσεκτικός.

Σας το έχω τονίσει δε και άλλη μια φορά, κύριε συνάδελφε, από την προηγούμενη ιδιότητά μου, ως Υπουργός Υγείας. Δεν μου αρέσει καθόλου να διαστρεβλώνετε αυτά τα οποία λέω και, μάλιστα, επειδή, πρόκειται για τους ίδιους συναδέλφους που ήμασταν στην Αίθουσα και χθες και επειδή βλέπω ότι έχετε μια εμμονή με το συγκεκριμένο θέμα, παρότι αναγνωρίζω ότι στο τέλος της ημέρας, εγώ και εσείς επιδιώκουμε το ίδιο πράγμα. Ποιο είναι αυτό; Να περιφρουρήσουμε το δημόσιο συμφέρον.

Εγώ δεν είπα ούτε ότι θα φέρω την «Ανώνυμη Εταιρεία», ούτε ότι δεν θα φέρω την «Ανώνυμη Εταιρεία», ούτε θα φέρω τροπολογία με «Ανώνυμη Εταιρεία». Είπα ότι μελετά το Υπουργείου Τουρισμού και η Κυβέρνηση τον καλύτερο δυνατό τρόπο, έτσι ώστε με διαφάνεια, με αποτελεσματικότητα, με τη λιγότερη δυνατή γραφειοκρατία, να μπορέσει να αντιμετωπίσει το πρόβλημα, το οποίο αντιμετωπίζει αυτή τη στιγμή, το δεύτερο σε επισκεψιμότητα brand στη χώρα μας, που είναι το «Ναυάγιο της Ζακύνθου».

Δεν εκπροσωπείτε, κύριε συνάδελφε, εσείς, ούτε την Εκκλησία ούτε την Τοπική Αυτοδιοίκηση, κανέναν από αυτούς δεν εκπροσωπείτε. Εκπροσωπείτε τον εαυτό σας και το κόμμα σας και αυτούς τους οποίους σας ψηφίζουν. Άρα, δεν υπερασπίζεσθε από κανέναν άλλον εδώ πέρα μέσα το δημόσιο συμφέρον. Το δημόσιο συμφέρον, κύριε συνάδελφε, το υπερασπίζεσθε εξίσου, εγώ, εσείς, ο Εισηγητής της Νέας Δημοκρατίας, ο κ. συνάδελφος από τον ΣΥΡΙΖΑ, από το ΚΙΝΑΛ και ούτω καθεξής, ο Πρόεδρος της Βουλής. Οπότε δεν μπορώ να καταλάβω, γιατί εμμένετε σε κάτι, το οποίο θεωρείται ότι είναι στρατηγικής σημασίας και το οποίο έχει να σας δώσει κάτι μικροπολιτικά, όταν γι’ αυτό το θέμα, το οποίο έχει ανακύψει, είναι αδιάφορο και στην τοπική κοινωνία και παντού, τι μικροπολιτικά μπορεί να προσδώσει ή να κερδίσει ο καθένας. Εδώ υπάρχει ένα συγκεκριμένο πρόβλημα. Ποιο είναι αυτό; Ότι πρέπει να συντηρηθεί το συγκεκριμένο ναυάγιο, το οποίο είναι ένα αξιοθέατο πολύ υψηλής ανταποδοτικότητας τουριστικά, πρώτα ως προς τη διασφάλιση των επισκεπτών, των τουριστών, των κατοίκων και μετά προς όφελος της τουριστικής ανάπτυξης του νησιού.

Όταν θα είμαστε έτοιμοι με αυτό, το οποίο εμείς θεωρούμε πλαίσιο, προκειμένου να μπορέσει να αυτό υλοποιηθεί, θα το φέρουμε.

Τίποτα από όλα αυτά δεν είπα. Σας επαναλαμβάνω για πολλοστή φορά. Είστε ένας νέος συνάδελφος. Εγώ θεωρώ ότι οι νέοι συνάδελφοι έχουν να προσδώσουν στο Ελληνικό Κοινοβούλιο και δεν συμφωνώ ότι όσο πιο παλιά τόσο καλύτερα και λοιπά και λοιπά, όπως κάποιοι λέγανε. Η κάθε εποχή έχει τα προβλήματά της και τα θέματά της.

Από τους νέους συναδέλφους, λοιπόν, στο Ελληνικό Κοινοβούλιο, όπως είμαι και εγώ, όπως είναι και οι συνάδελφοι που βλέπω, θα περίμενε κανείς πολύ ιδιαίτερη προσοχή, όταν αποφασίζετε ότι θέλετε να ακολουθήσετε ένα συγκεκριμένο βηματισμό, πολιτικά, που δεν τεκμαίρεται από πουθενά. Δηλαδή, δεν μπορεί χθες να λέμε κάτι να είναι «Α» και σήμερα να το παρουσιάζετε «Β». Νομίζω ότι με πάρα πολύ μεγάλη προσοχή και με πάρα πολύ μεγάλη σοβαρότητα χειριστήκαμε όλα τα θέματα, που έχουν να κάνουν με το δημόσιο συμφέρον τα τελευταία χρόνια, σε πάρα πολύ δύσκολους καιρούς και εποχές.

Άρα, επαναλαμβάνω αυτό, το οποίο είπα και εκτός μικροφώνου εδώ στους συναδέλφους, στο τέλος της χθεσινής συνεδρίασης. Δεν σκοπεύω και δεν σκοπεύουν να αιφνιδιάσουν κανέναν. Πίσω από την προσπάθειά μας δεν κρύβεται τίποτα άλλο, παρά μόνο το πώς μπορούμε να υπηρετήσουμε με τον καλύτερο δυνατό τρόπο τα συμφέροντα του νησιού, της περιφέρειας, της χώρας και ούτω καθεξής. Δεν λύθηκε το συγκεκριμένο θέμα, δυστυχώς, όλα αυτά τα χρόνια, σε τοπικό επίπεδο. Δεν μπόρεσαν προηγούμενα πρόσωπα με τις ίδιες ιδιότητες, που αναφέρεστε, να συνεννοηθούν μεταξύ τους, προκειμένου να λυθεί το συγκεκριμένο θέμα. Από τη στιγμή, λοιπόν, που δεν μπορούν να συνεννοηθούν μεταξύ τους, για να λυθεί το συγκεκριμένο θέμα, θα έρθει οργανωμένα, κεντρικά, η ελληνική Πολιτεία, για να το λύσει και αυτό δεν έχει να κάνει, σε καμία των περιπτώσεων, με τις άλλες εξουσίες. Είναι άλλη η δικαστική εξουσία. Εμείς είμαστε νομοθετική και υπάρχει εκτελεστική στο επίπεδο του Υπουργείου Τουρισμού. Εμείς νομοθετούμε. Το τι θα αποφανθεί η δικαστική εξουσία για άλλα πράγματα, το «Ναυάγιο» αυτό καθαυτό, που πρέπει να συντηρήσουμε, αυτό είναι ένα άλλο θέμα, Τρέχει παραλλήλως. Μπορείτε, αν θέλετε, να σχολιάσετε το αν πηγαίνει γοργά ή αργά.

Εγώ το είχα αποφύγει αυτό και το 2014, όταν ήμουν Υπουργός Προστασίας του Πολίτη. Ουδέποτε παρενέβην σε κανένα δικαστή ή δικαστήριο, σε κανέναν Εισαγγελέα και ας είχα να ασχοληθώ με θέματα πολύ σημαντικά, όπως τρομοκρατίες κ.λπ.. Τα διαχειρίστηκα και δύο χρόνια στο Υπουργείο Υγείας ομοίως, και τώρα από τη θέση μου, κύριε συνάδελφε, από το Υπουργείο Τουρισμού.

Η δικαιοσύνη να κάνει τη δουλειά της. Θα καταλήξει. Έχουμε επαγγελματίες, που ασχολούνται, και ξέρουν ότι και δεν πρέπει και δεν είναι σωστό, και δεν προβλέπεται πουθενά στο Σύνταγμα. Άρα, δεν πρόκειται να σχολιάσω πώς κάνει τη δουλειά της η δικαιοσύνη. Η δικαιοσύνη κάνει τη δουλειά της και θα καταλήξει σε ποιον ανήκει, τι ανήκει και λοιπά.

Η δουλειά και η υποχρέωση του Υπουργείου Τουρισμού και της οργανωμένης πολιτείας είναι να βρει τρόπο, από τη στιγμή που δεν έχει βρεθεί σε επίπεδο τοπικό, σε υπερτοπικό επίπεδο να λυθεί το θέμα . Τίποτε παραπάνω δεν υπάρχει από αυτό.

Πολύ ευχαρίστως, αν θέλετε, μπορείτε να έρθετε, για να επισκεφθείτε και τις τεχνικές υπηρεσίες, τους υπηρεσιακούς παράγοντες και τους συναδέλφους και συνεργάτες στο Υπουργείο, να έχετε ενημέρωση, όταν θα υπάρχει κάτι συγκεκριμένο.

Αν μπορέσω να έχω κάτι συγκεκριμένο, τώρα, στις επόμενες ημέρες, θα το κάνω, ειλικρινώς, και θα πω «Ξέρετε η λύση που προτείνουμε είναι αυτή». Πάντως, η λύση που θα έρθει θα είναι τεκμηριωμένη και θα είναι τέτοια, έτσι ώστε να μπορέσει να υποστηριχθεί αυτό, το οποίο εμείς θεωρούμε ως ένα από τα κορυφαία τουριστικά αξιοθέατα της χώρας.

Εγώ σας παρακαλώ πάρα πολύ, μην επιμένετε στο συγκεκριμένο ζήτημα. Δεν έχω σκοπό να αιφνιδιάσω κανέναν. Το αντίθετο. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Αυλωνίτης.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Κύριε Υπουργέ, μια απάντηση θέλαμε, μία απάντηση προσπαθούμε να πάρουμε, η οποία θα ακολουθήσει την ερώτησή μας, που είναι πολύ φυσιολογική. Σκέφτεστε μέσα σε αυτή τη διαδικασία του συγκεκριμένου νομοσχεδίου να φέρετε τις διατάξεις αυτές, που ήταν κορμός και πυρήνας του νομοσχεδίου σας, με τροπολογία στην Ολομέλεια; Ένα «ναι», ένα «όχι», τελείωνε αυτή η ιστορία, αυτή η φιλολογία και θα τελείωνε εδώ με τον καλύτερο δυνατό τρόπο. Εσείς νομοθετείτε, εσείς παίρνετε την πρωτοβουλία. Δεν είμαστε εμείς εκείνοι, οι οποίοι εκβιάζουν, σώνει και καλά να συζητηθεί το θέμα.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Για να τελειώνει αυτή η ιστορία, επαναλαμβάνω. Όταν θα είμαι έτοιμος, θα απαντήσω γι’ αυτό. Δε μπορώ να απαντήσω, εάν δεν είμαι 100% σίγουρος και η λύση που θα προτείνω, θα είναι αυτή, η οποία θα λύσει το πρόβλημα. Ευχαριστώ πολύ.

**ΑΛΕΞΑΝΔΡΟΣ-ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Λέω μόνο αυτό και τελειώνω, κύριε Πρόεδρε.

Όταν λέτε ότι «όταν θα είναι έτοιμο», η ερώτηση που ακολουθεί αυτή τη διαπίστωσή σας είναι αν θεωρείτε ότι μπορεί να είναι έτοιμο μέχρι την Ολομέλεια της Δευτέρας, της Τρίτης, οψέποτε προσδιοριστεί η Ολομέλεια για τη συζήτηση του νομοσχεδίου; Αυτό είναι το βασικό, διότι πρέπει να σας πω ότι δικαιολογημένα αναρωτιόμαστε, αφού μέσα στον πυρήνα του νομοσχεδίου σας, που πέρασε υπό δημόσια διαβούλευση, ήταν κι αυτό το κομμάτι και το αποσύρατε, τότε αν υποθέσουμε ότι το βάζετε ως τροπολογία, κάπου «κουτσαίνει» η όλη ιστορία, κάπου δεν υπάρχει η δημοκρατική διαδικασία, που προβλέπεται μέσα από τον Κανονισμό της Βουλής και, φυσικά, ανησυχούμε και σε κάθε περίπτωση θα θέλαμε να προετοιμαστούμε. Άρα, λοιπόν, είναι φυσιολογική η απορία μας, φυσιολογικό το ερώτημα και η απάντηση είναι μόνο μία στο ερώτημα. Μέχρι την Ολομέλεια θα φέρετε την τροπολογία; «Ναι» ή «όχι» και τελειώσαμε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Νομίζω πως ο Υπουργός έχει απαντήσει και θα συνεχίσουμε, τώρα, την επεξεργασία και εξέταση του σχεδίου νόμου του Υπουργείου Τουρισμού «Πρότυποι Τουριστικοί Προορισμοί Ολοκληρωμένης Διαχείρισης, Οργανισμοί Διαχείρισης και Προώθησης Προορισμού, Ιαματικές Πηγές Ελλάδας και άλλες ρυθμίσεις για την ενίσχυση της τουριστικής ανάπτυξης».

Θα δώσουμε, λοιπόν, τον λόγο στον κ. Ζωητό Νίκο, Νομικό Σύμβουλο του Συνδέσμου Ελληνικών Τουριστικών Επιχειρήσεων. Κύριε Ζωητέ, έχετε τον λόγο για 5 λεπτά.

**ΝΙΚΟΣ ΖΩΗΤΟΣ (Νομικός Σύμβουλος του Συνδέσμου Ελληνικών Τουριστικών Επιχειρήσεων (ΣΕΤΕ)):** Καλημέρα, κύριε Πρόεδρε. Καλημέρα σε όλους. Καταρχάς, θα θέλαμε, να σας ευχαριστήσουμε για την πρόσκληση, να παρευρεθούμε στην Επιτροπή σας.

Το σχέδιο, λοιπόν, κινείται σε γενικές γραμμές στη σωστή κατεύθυνση. Έχει την ατυχία - ας μας επιτραπεί η έκφραση - να έρχεται σε περίοδο, που η προσοχή του τουριστικού κόσμου είναι στραμμένη στους περιορισμούς, που συνεχίζουν να επιβάλλονται εξαιτίας της πανδημίας, οι οποίοι περιορίζουν το αντικείμενο δραστηριότητας και σε συνδυασμό με τεράστια αύξηση του ενεργειακού κόστους δημιουργούν συνθήκες οικονομικής ασφυξίας για τις συνεχούς λειτουργίας τουριστικές επιχειρήσεις, που τώρα, επί της ουσίας, εκκινούν ξανά τη δραστηριότητά τους.

Ωστόσο το συγκεκριμένο σχέδιο νόμου περιλαμβάνει ρυθμίσεις, όπως η επίλυση των ζητημάτων, που είχαν προκύψει στη διαδικασία αποπληρωμής των παρόχων του προγράμματος «Τουρισμός Για Όλους» ή η παράταση της προθεσμίας κατάταξης των τουριστικών καταλυμάτων, η οποία είναι επιβεβλημένη λόγω των περιορισμών, που επιβλήθηκαν εξαιτίας της πανδημίας, ρυθμίσεις που αντιμετωπίζουν συγκεκριμένα υπαρκτά προβλήματα.

Κατά το στάδιο της διαβούλευσης καταθέσαμε στις ειδικότερες παρατηρήσεις μας επί των επιμέρους άρθρων του σχεδίου νόμου και, πράγματι, ορισμένες από αυτές ελήφθησαν υπόψη. Δεν κρίνουμε σκόπιμο να επαναλάβουμε, λοιπόν, όσα έχουμε, ήδη, εγγράφως επισημάνει και γι’ αυτόν τον λόγο θα περιοριστούμε να κάνουμε μια σύντομη αναφορά στο πρώτο μέρος του σχεδίου νόμου.

Καταρχάς, κρίνεται θετικό ότι στο σχέδιο νόμου, που κατατέθηκε στη Βουλή, έχουν προσδιοριστεί σε σημαντικό βαθμό τα κριτήρια, βάσει των οποίων μια περιοχή μπορεί να χαρακτηριστεί ως Πρότυπος Τουριστικός Προορισμός Ολοκληρωμένης Διαχείρισης. Την ανάγκη να γίνει η συγκεκριμένη εξειδίκευση την είχαμε επισημάνει και κατά το στάδιο της διαβούλευσης. Ωστόσο, οι σχετικές διατάξεις φαίνεται βάσει της διατύπωσής τους να αφορούν σε περιοχές, που έχουν, ήδη, μεγάλη ανάπτυξη. Θα έπρεπε να αφήνεται τη δυνατότητα για ένταξη σε αυτές και περιοχών που έχουν τις προοπτικές να αναπτυχθούν και ο χαρακτηρισμός τους, επομένως, θα διευκολύνει την ύπαρξη σχεδίου για τη βιώσιμη ανάπτυξή τους.

Τώρα, σε σχέση με τους ……………. Ο ΣΕΤΕ έχει τονίσει, πως ο τουρισμός είναι μια δραστηριότητα, στην οποία εμπλέκονται εξ ορισμού ιδιωτικός τομέας, κεντρική Κυβέρνηση, τοπική αυτοδιοίκηση. Όπως προκύπτει και από τα αποτελέσματα έρευνας της MRB HELLAS με τίτλο «Η Προβολή της Ελλάδας την επόμενη μέρα», που εκπονήθηκε τον Δεκέμβριο του 2020 στα μέλη της ΣΕΤΕ, σε ποσοστό 91,6% κρίνεται απολύτως σημαντική και πολύ σημαντική η συμμετοχή του ιδιωτικού τομέα μαζί και της Τοπικής Αυτοδιοίκησης στο σχήμα των οργανισμών για χρήση και προώθηση ……. ακολουθώντας τα διεθνή μοντέλα.

Η ……………………… του θεσμικού πλαισίου δεν είναι από μόνη της ικανή συνθήκη για τη λειτουργία και καλή λειτουργία ………. Εννοώ ότι το επίπεδο συνεργασίας όλων των εμπλεκομένων του τουρισμού, καθώς τεχνογνωσία και εξειδίκευση. Η επιτυχία του συγκεκριμένου εγχειρήματος θα κριθεί στην πράξη και θα εξαρτηθεί, κατά τη γνώμη μας, από δύο παραμέτρους. Η πρώτη αφορά τη μορφή της συνεργασίας μεταξύ δημόσιου και ιδιωτικού τομέα και, συγκεκριμένα, εάν αυτή θα είναι ουσιαστική, άρα, η γνώμη των τοπικών ενώσεων και των τουριστικών επιχειρηματιών θα ακούγεται και θα λαμβάνεται υπόψη, και η δεύτερη, εάν θα διασφαλισθούν τα απαραίτητα κονδύλια για τη λειτουργία του συγκεκριμένου Οργανισμού.

Σας ευχαριστώ πολύ για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Ζωητό. Θα δώσουμε τώρα τον λόγο στον κ. Τσιλίδη Λύσανδρο, Πρόεδρο Διοικητικού Συμβουλίου της Ομοσπονδίας Ελληνικών Ενώσεων Ταξιδιωτικών και Τουριστικών Γραφείων.

Κύριε Τσιλίδη, έχετε τον λόγο.

**ΛΥΣΑΝΔΡΟΣ ΤΣΙΛΙΔΗΣ (Πρόεδρος ΔΣ της Ομοσπονδίας Ελληνικών Ενώσεων Ταξιδιωτικών και Τουριστικών Γραφείων (fedHATTA)):** Καλημέρα σας. Ευχαριστούμε για την πρόσκληση.

Πάντοτε η συμμετοχή μας είναι δεδομένη, όταν ένα νομοσχέδιο του Υπουργείου Τουρισμού έρχεται στη Βουλή, είμαστε κι εμείς εκεί για έναν, κυρίως, λόγο. Για να υπερασπιστούμε τον ρόλο και το έργο του Υπουργείου Τουρισμού, στο οποίο ανήκουμε και το οποίο πολλές φορές ο κλάδος στο σύνολό του εκφράζει μια έντονη διαμαρτυρία των συναρμοδιοτήτων.

Επιθυμία μας, λοιπόν, είναι, όταν ένα νομοσχέδιο έρχεται στη Βουλή και πρέπει να λύσει κλαδικά θέματα, που το κυρίαρχο Υπουργείο είναι αυτό που μας δίνει άδεια λειτουργίας να ασκήσουμε ένα επάγγελμα, να μη δεχόμαστε παρεμβολές των άλλων Υπουργείων. Δυστυχώς, είναι νόμος του Κράτους. Δεν θα καταργήσουμε το Κράτος, αλλά πρέπει να ακούμε την αλήθεια, διότι με πολύ θρησκευτική ευλάβεια δουλεύουμε κάθε φορά τα θέματά μας και πάντοτε μία τροχοπέδη από ένα Υπουργείο, που δεν νομιμοποιείται να ανακατεύεται στο έργο και το ρόλο του 393, παρεμβαίνει και δημιουργεί πρόβλημα.

Εμείς στη σειρά θέλουμε να πούμε ότι συμφωνούμε απόλυτα στο άρθρο 29. Ήταν μια επίλυση χρόνιων θεμάτων. Στο άρθρο 30, το περί εγγυητικών επιστολών και ασφαλιστικών εταιριών, υπάρχει μια ένσταση, διότι δεν είναι ακριβώς το ίδιο δεδομένο. Δημιουργεί ανισότητες και προβλήματα. Δεν είναι εμπορικό συμφέρον, για να κάνουμε εμπορικές συμφωνίες, αλλά πώς θα προστατεύουμε τον κλάδο από αναγνωρισμένα πιστωτικά ιδρύματα, όπως γίνεται στο σύνολο της Ευρώπης και όχι το επικουρικό δεδομένο, που κάποιοι θα μπορούν να ευνοηθούν λόγω μεγέθους, κύκλου εργασιών και τζίρο, άλλωστε στην αξιοπιστία την έχουν και σήμερα από τις τράπεζές τους, χωρίς να δεσμεύουν το ποσό το αντίστοιχο. Άρα, θεωρούμε ότι δεν είναι ιδιαίτερα εξυπηρετικό για το κοινό αίσθημα. Δημιουργεί ανισότητες.

Στο άρθρο 31, οι κυρώσεις, πάντοτε, σε όλα τα νομοσχέδια δεν λείπουν. Θα θέλαμε οι κυρώσεις να ήταν πιο ευνοϊκές. Όντως, υπάρχουν επιχειρήσεις, που πρέπει να τύχουν τιμωρίας, αλλά δεν σημαίνει ότι με ένα λάθος μιας σοβαρής επιχείρησης θα πρέπει να τιμωρείται αυστηρά, διότι αυτό γράφεται στο Μητρώο των Γραφείων και δημιουργεί προβλήματα.

Τέλος, στο άρθρο 38 για τους ξεναγούς συμφωνούμε απόλυτα. Είναι ένας κλάδος, που είμαστε συνδεδεμένοι, διότι μαζί υπογράφουμε τη Συλλογική Σύμβαση Εργασίας. Ναι, δημιουργούνται παράνοιες, ναι, δημιουργούνται παρατυπίες, όπως και σε πολλά άλλα κομμάτια του κλάδου, μιας και υπάρχει νόμος ότι αν τρίτες χώρες δεν μπορούν να είναι εγκατεστημένες στην Ελλάδα, πρέπει να έχουν τοπικό αντιπρόσωπο, αλωνίζουν, φοροδιαφεύγουν, δημιουργούν αθέμιτο ανταγωνισμό, κάτι το οποίο θέλουμε να γίνει πιο αυστηρό αυτό, ως δεδομένο.

Ευχαριστώ πολύ, που με ακούσατε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Τσιλίδη και θα συνεχίσουμε με τον κ. Μαρίνη Αριστείδη, Πρόεδρο της Γενικής Πανελλαδικής Ομοσπονδίας Επιχειρήσεων Τουρισμού.

Κύριε Μαρίνη, έχετε τον λόγο.

**ΑΡΙΣΤΕΙΔΗΣ ΜΑΡΙΝΗΣ (Πρόεδρος της Γενικής Πανελλαδικής Ομοσπονδίας Επιχειρήσεων Τουρισμού (ΓΕΠΟΕΤ)):** Καλημέρα σε όλους σας. Ευχαριστώ πολύ, που καλέσατε την Ομοσπονδία μας. Πάντα δηλώνουμε παρών και, ιδίως, όταν χτίζεται κάτι καινούριο, κάτι που θα αναβαθμίσει τον τουρισμό.

Σε γενικές γραμμές συμφωνούμε στο πνεύμα του καινούριου νομοσχεδίου. Συμφωνούμε στο άρθρο 30 με τη δυνατότητα της εγγυητικής επιστολής των τουριστικών γραφείων μέσω των ασφαλιστικών εταιρειών. Αυτό θα δώσει μια πνοή, χωρίς να χρειάζεται, πλέον, τα τουριστικά γραφεία να κατατεθούν ένα ποσό στις τράπεζες, που σε μια δύσκολη εποχή θα έρχονται οι ασφαλιστικές εταιρείες και θα εγγυούνται γι’ αυτό το ποσό, οπότε σε κάθε περίπτωση θα είναι εξασφαλισμένο, σε αυτόν που θα χρειαστεί να το διεκδικήσει σε μια κακιά στιγμή ενός γραφείου.

Αυτό που είναι μεγάλη μας απορία είναι ότι ενώ στο προηγούμενο νομοσχέδιο, που είχε κατατεθεί, του Υπουργείου Τουρισμού, με το άρθρο 28 θα έδινε μια λύση σε μια παρερμηνεία του προηγούμενου νόμου, το 4549/2018, μετά από πολλές προσπάθειες κατορθώσαμε και είχαμε το άρθρο 28, που έλεγε ότι «Η εκτέλεση των προγραμμάτων εκδρομών και επενδύσεων εντός και εκτός χώρας, όταν εκτελείται με ιδιωτικά ή μισθωμένα χερσαία οδικά μεταφορικά μέσα πάνω από 10 θέσεις, θα γίνεται μόνο με τουριστικά λεωφορεία». Σήμερα, όμως, ο νόμος μπορεί να παρερμηνευθεί κι ένας ιδιώτης, ένα υπεραστικό ή ένα αστικό ΚΤΕΛ μπορεί να κάνει οποιαδήποτε τουριστική μεταφορά, όπως είναι σήμερα ο νόμος. Είναι σε αντίθεση με το 711 και το 2446/1996, που προέβλεπε, ακριβώς, το έργο του τουριστικού γραφείου, του τουριστικού λεωφορείου και πρότεινε και, ακριβώς, τις εξαιρέσεις που θα μπορούσε ένα άλλο μέσο, όπως είναι το ΚΤΕΛ ή ένα υπεραστικό λεωφορείο, θα μπορούσε να κάνει κάποιες μεταφορές. Το προέβλεπε σαφώς.

Τώρα, εμείς ξαφνιαζόμαστε, όπως είπε και ο κύριος Τσιλίδης, με παρεμβάσεις άλλων συναρμόδιων Υπουργείων εξυπηρετώντας, προφανώς, κάποιες μικρές ή μεγάλες συντεχνίες, Αποσύρθηκε αυτό το άρθρο. Σας αφήνουμε να το ξαναδείτε. Είναι απαίτησή μας να ξαναμπεί, ώστε να ξεκαθαρίσει και το έργο των τουριστικών λεωφορείων και να προστατευθεί. Αυτή είναι η δική μου παρέμβαση. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Μαρίνη. Τον λόγο έχει ο κ. Βαρδακαστάνης.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Συνομοσπονδίας Ατόμων με Αναπηρία (ΕΣΑμεΑ))**: Ευχαριστώ θερμά για την πρόσκληση να παρουσιάζουμε τις απόψεις μας γι’ αυτό το πολύ σημαντικό σχέδιο νόμου, που επεξεργάζεται η Επιτροπή σας. Θέλω να πω, εισαγωγικά, ότι η παρέμβασή μας σχετίζεται με ένα κορυφαίο ζήτημα, που ακούει στο όνομα «προσβασιμότητα». Γι’ αυτό, άλλωστε, και ο Πρωθυπουργός της χώρας αποδέχθηκε την πρότασή μας και θεσπίστηκε η Εθνική Αρχή Προσβασιμότητας, που είναι γνωμοδοτικό συμβουλευτικό όργανο υπό τον Πρωθυπουργό της χώρας, για να υπάρξει ένας συντονισμός, μια διαδικασία, η οποία να διασφαλίζει μια ενιαία προσέγγιση του ζητήματος προσβασιμότητας. Βεβαίως, η Εθνική Αρχή Προσβασιμότητας είναι ένας καινούριος φορέας και ακόμα δεν έχει υπάρξει ο αναγκαίος συντονισμός όλων των Υπουργείων, για να ζητείται η γνώμη της γι’ αυτά τα ζητήματα, που συζητούν. Εμείς στο παρόν σχέδιο νόμου έχουμε καταθέσει σε αρκετά άρθρα παρεμβάσεις για ζητήματα προσβασιμότητας. Για παράδειγμα, στο άρθρο 3, που είναι για τους πρότυπους τουριστικούς προορισμούς, ένα από τα κριτήρια είναι και ο βαθμός προσβασιμότητας, αναφέρεται, ποιος θα το ελέγξει;Δεν αναφέρεται πουθενά και έχουμε το παράδειγμα που υπήρχε από παλιά στον ΕΟΤ, όπου χαρακτηρίζονταν καταλύματα ως προσβάσιμα για τα Άτομα με Αναπηρία και πήγαιναν Άτομα με Αναπηρία Έλληνες και Ελληνίδες με αναπηρία, είτε άνθρωποι από το εξωτερικό και συναντούσαν μπροστά τους και σήμερα που μιλάμε, απροσπέλαστα περιβάλλοντα, γιατί σε αυτή τη χώρα, όπως γνωρίζουμε, ότι δηλώσει ο καθένας είναι. Αν πάμε και στο άρθρο 53 του παρόντος νόμου, προσέξτε, η πρόθεση του Υπουργού και των συντακτών του άρθρου είναι απολύτως θετική, επαυξάνουμε. Ασφαλώς και πρέπει να υπάρχει σήμα προσβασιμότητας, γιατί αλλιώς είναι όλοι το ίδιο, όμως, για να υπάρξει σήμα προσβασιμότητας πρέπει να υπάρξει και η διαδικασία πιστοποίησης. Γι’ αυτό, αγαπητέ Πρόεδρε, κυρίες και κύριοι, μέλη της Επιτροπής, εργαστήκαμε χρόνια με τον αρμόδιο φορέα της χώρας, που είναι ο Ελληνικός Οργανισμός Τυποποίησης και καταρτίστηκε ειδικό πρότυπο, το 1439, για να ελέγχει την προσβασιμότητα των επιχειρήσεων. Σήμερα υπάρχει εγκεκριμένο από το ελληνικό σήμα προσβασιμότητας.

Το ελληνικό σήμα προσβασιμότητας απονέμεται με βάση τη διαδικασία πιστοποίησης, δηλαδή κάποιος αναλαμβάνει την ευθύνη, πριν δοθεί αυτό το σήμα, γιατί σε αυτή τη χώρα κάποιος πρέπει να ευθύνεται. Η βούληση του Υπουργού -και τον συγχαίρω θερμά τον κ. Κικίλια και την κυρία Ζαχαράκη γι’ αυτή την ενέργεια να θεσπίσουν το σήμα προσβασιμότητας- είναι σωστή. Θέλω να παρακαλέσω να χρησιμοποιηθεί το ελληνικό σήμα προσβασιμότητας και η διαδικασία που παρέχεται μέσα από την προτυποποίηση, δηλαδή, μέσα από μια συγκεκριμένη αξιόπιστη διαδικασία πιστοποίησης. Παραμένω στη διάθεσή σας. Ευχαριστώ πολύ για την προσοχή σας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Βαρδακαστάνη. Τον λόγο έχει η κυρία Τόλη.

**ΕΙΡΗΝΗ ΤΟΛΗ** (**Πρόεδρος του Συνδέσμου Επαγγελματιών Οργανωτών Συνεδρίων και Εκδηλώσεων):** Καλημέρα σε όλους. Ευχαριστώ πάρα πολύ για την πρόσκληση. Στη θεματολογία όλη αυτής της σύνδεσης και αυτής της συνάντησης, όπως και σε πάρα πολλές άλλες των αντίστοιχων Υπουργείων με τον τουρισμό, είτε είναι Υπουργείο Ανάπτυξης, είτε είναι Τουρισμού, είτε είναι Υγείας, που έχει σχέση με τα συνέδρια, ουδέποτε ετέθη το θέμα συνεδριακός τουρισμός και, γενικώς, τουρισμός εκδηλώσεων. Πάντα υπάρχει μια θεματολογία, όταν μιλάμε για έναν γενικό τουρισμό που είναι σεβαστός, που είναι η βάση του δικού μας κλάδου, αλλά δεν υπάρχει ποτέ, μα ποτέ, μία αναφορά σε αυτό το θέμα.

Πραγματικά, εγώ είμαι πάρα πολλά χρονιά σε αυτή η δουλειά, είμαι περίπου 37 χρόνια παρούσα στα συνέδρια και είμαι, τώρα, τρίτη τριετία στον Σύνδεσμο Επαγγελματιών Οργανωτών Συνεδρίων και Εκδηλώσεων και δεν θέλω να γίνομαι κουραστική και να επαναλαμβάνομαι, άλλα άλλη μια φορά θα σας πω ότι ναι μεν ο κορωνοιός μας έπιασε σε μια ανάταση και ανάπτυξη του συνεδριακού τουρισμού και μέσα στον παγκόσμιο χάρτη και στον Ευρωπαϊκό και της χώρας μας και της Αθήνας και της Θεσσαλονίκης, φτάσαμε σε ένα σημείο με τον κορωνοιό που όλοι έχουμε πληγεί πάρα πολύ και προσπαθούμε να γιατρέψουμε τις πληγές μας και να συγκριθούμε στο παρόν και στο μέλλον. Από την (……. ) δεν υπάρχουν αναφορές σε αυτό το μεγάλο κλάδο, ο οποίος, πραγματικά, έχει ένα μεγάλο ποσοστό στην ανάπτυξη και στην οικονομία της χώρας. Αυτό είναι ένα μεγάλο παράπονο, γιατί δεν είναι μόνο ο τουρισμός, η ανάπτυξη, η εισαγωγή τουριστών, η κατανάλωση και όλο αυτό που σημαίνει, υπάρχουν και άλλοι κλάδοι -και μέσα σε αυτούς τους κλάδους είναι ο συνεδριακός τουρισμός, είτε είναι ιατρικός, είτε είναι επιστημονικός, είτε είναι θρησκευτικός, είτε είναι ιαματικός, είτε είναι οτιδήποτε άλλες μορφές έχει-, όπως και το κομμάτι των εκδηλώσεων και των events, που είναι τα εταιρικά meetings, τα προωθητικά meetings από όλο τον κόσμο.

Αυτό είναι ένα πάρα πολύ μεγάλο κομμάτι, το οποίο, πραγματικά, έχει αγνοηθεί μέχρι που αναρωτιέμαι, είναι σκόπιμα; Είναι, γιατί θέλουμε να το αφήσουμε στα χέρια των Γραμματέων, κάποιων Διευθυντών να το κάνουν με αυτόν τον τρόπο; Δεν ενδιαφέρει τη χώρα το καθαρό έσοδο και η απασχόληση τόσο πολλών εργαζομένων σε αυτόν τον κλάδο; Δεν ενδιαφέρει τη χώρα το ότι το προχρηματοδοτούμε εμείς οι επαγγελματίες, για να το πληρωθούμε αργότερα, για να προβάλουμε τη χώρα μας και σε έναν άλλο κλάδο και να μην είμαστε «ήλιος, θάλασσα και το αγόρι μου»; Δεν ενδιαφέρει τη χώρα αυτό; Αυτό είναι ένα πάρα πολύ μεγάλο παράπονο και ενώ είχαμε πάρα πολλές ελπίδες ότι θα μας αγκαλιάσουν, πραγματικά, με αυτά όλα που έχουμε κάνει μέχρι στιγμής, βλέπουμε ότι κάθε μέρα ενδιαφέρονται όλο και λιγότερο. Πρωτόκολλα βγαίνουν κάθε βδομάδα, κάθε 20 μέρες, άρα εμείς ότι έχουμε οργανώσει και ότι έχουμε προσχεδιάσει για να συμβεί σε δυο, τρία χρόνια όταν αναφερόμαστε σε μεγάλα συνέδρια, που προγραμματίζονται δυο και τρία χρόνια πριν, ανά πάσα στιγμή, αυτό αναιρείται και πετάγεται στο καλάθι των αχρήστων. Αυτό είναι, λοιπόν, το παράπονο του HAPCO και, πραγματικά, μακάρι όλοι οι κλάδοι μαζί ενωμένοι να ενωθούμε για να ζητήσουμε τι; Την ανάπτυξη της χώρας; Tι; Την απασχόληση των εργαζομένων; Τι; Την προβολή της χώρας, την οικονομία της χώρας σε υψηλά επίπεδα; Αυτά είχα να σας πω. Σας ευχαριστώ πάρα πολύ για την πρόσκληση.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε την κυρία Τόλη. Τον λόγο έχει ο κ. Στέφανος Σιδηρόπουλος, Πρόεδρος του Συνδέσμου Ελληνικών Τουριστικών Επιχειρήσεων Υπαίθριων Δραστηριοτήτων Αναψυχής.

**ΣΤΕΦΑΝΟΣ ΣΙΔΗΡΟΠΟΥΛΟΣ (Πρόεδρος του Συνδέσμου Ελληνικών Τουριστικών Επιχειρήσεων Υπαίθριων Δραστηριοτήτων Αναψυχής):** Καλημέρα σας, καλημέρα σε όλους τους συναδέλφους. Σας ευχαριστώ πολύ για την πρόσκληση.

Θα είμαι πολύ σύντομος. Θέλω να πω μόνο για τα DMOs, ότι ήταν κάτι το οποίο το ζητούσαμε. Εμείς, επειδή οι επιχειρήσεις μας δραστηριοποιούνται, κυρίως, στα νησιά και στην επαρχία, το να υπάρξουν συνέργειες και συμμαχίες, που είναι το ζητούμενο για όλον τον τουριστικό κόσμο, είναι κάτι το οποίο το ζητήσαμε εξαρχής. Το είδαμε στην πορεία να γίνεται, το βλέπουμε τώρα σε λίγο να ψηφίζεται και είμαστε χαρούμενοι γι’ αυτό.

Θεωρώ ότι οι συνέργειες και οι συμμαχίες κράτους, του δημοσίου και της κοινωνικής αλληλέγγυας οικονομίας είναι απαραίτητες και θεωρώ ότι βαδίζουμε προς τον σωστό δρόμο.

Θα θέλαμε να είναι μέσα και σε αυτό το νομοσχέδιο, γιατί εδώ και πολλά χρόνια έχουμε ακούσει αρκετές φορές ότι στο επόμενο νομοσχέδιο οι υπαίθριες δραστηριότητες θα τακτοποιηθούν και θα μπει το πλαίσιο και θα λήξει αυτή η ιστορία της παρανόησης με την αθλητική αναψυχή. Δεν την έχουμε δει ακόμη αυτή την εξέλιξη. Ωστόσο, όσον αφορά τη σημερινή μέρα, είμαστε χαρούμενοι που τα DMOs είναι σε σειρά. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ** **(Αντιπρόεδρος της Επιτροπής):** Και εμείς ευχαριστούμε τον κ. Σιδηρόπουλο.

Τον λόγο έχει ο κ. Σταύρος Κατσικάδης, Πρόεδρος Της Ένωσης Μαρινών Ελλάδος.

**ΣΤΑΥΡΟΣ ΚΑΤΣΙΚΑΔΗΣ (Πρόεδρος της Ένωσης Μαρινών Ελλάδος):** Καλημέρα σας. Ευχαριστώ πολύ για την πρόσκληση και συγγνώμη για τη δυσκολία σύνδεσης. Σήμερα είμαστε χαρούμενοι, ως κλάδος εκπροσώπησης των μαρινών στην Ελλάδα, 22 μελών σε όλη την περιφέρεια και στην πρωτεύουσα, διότι γίνεται κάτι πολύ καλό για τις μαρίνες και τους τουριστικούς λιμένες της χώρας, τις ελληνικές μαρίνες.

Γίνεται αυτό που δύο χρόνια τώρα περιμένουμε, καθώς οι μαρίνες υπέστησαν σοβαρές οικονομικές απώλειες, λόγω της αδυναμίας επίσκεψης διερχόμενων και μονίμων σκαφών στη χώρα λόγω του κορωνοϊού.

Μιλώ για τη συγκεκριμένη διάταξη που έχει προβλεφθεί, που δίνει δύο χρόνια παράταση των παραχωρήσεων και των συμβάσεων παραχώρησης στις ελληνικές μαρίνες, δύο χρόνια παράταση της διάρκειας μίσθωσής τους, λόγω, ακριβώς, της αδυναμίας να προσελκύσουν και να φιλοξενήσουν σκάφη αναψυχής το 2020 και το 2021.

Όλο το 2020 αυτό δεν στάθηκε δυνατό, είχαμε πάρα πολλές ακυρώσεις και απώλειες κρατήσεων. Και το 2021, μόνο τον Αύγουστο για το Ανατολικό Αιγαίο ξεκίνησε το, ήδη, φορτισμένο και προβληματικό πλαίσιο συνεργασίας με τις τουρκικές μαρίνες και τα σκάφη αναψυχής από την Τουρκία, λόγω και του μεταναστευτικού και άλλων θεμάτων.

Όλα αυτά συσσωρεύτηκαν στις μαρίνες και νομίζω ότι είναι απόλυτα δίκαιο και συγχαίρουμε το Υπουργείο Τουρισμού για την πρόβλεψη αυτής της διάταξης, που θα παρατείνει για δύο χρόνια τις μισθώσεις στις ελληνικές μαρίνες.

Ευχαριστούμε πολύ και το Υπουργείο Τουρισμού και ελπίζουμε ότι στη συνέχεια θα δούμε και άλλες μεταρρυθμίσεις, που θα αναβαθμίσουν τον κλάδο των τουριστικών λιμένων στην Ελλάδα.

**ΒΑΣΙΛΕΙΟΣ ΓΙΟΓΙΑΚΑΣ** **(Αντιπρόεδρος της Επιτροπής):** Ευχαριστούμε τον κ. Κατσικάδη.

Τον λόγο έχει ο κ. Σταμάτης Γαρδέρης, Δήμαρχος Κύθνου και εκπρόσωπος της Κεντρικής Ένωσης Δήμων Ελλάδος. Κύριε Δήμαρχε, έχετε τον λόγο.

**ΣΤΑΜΑΤΗΣ ΓΑΡΔΕΡΗΣ (Δήμαρχος Κύθνου, εκπρόσωπος της Κεντρικής Ένωσης Δήμων Ελλάδος (ΚΕΔΕ)):** Καλημέρα και από εμένα και σας ευχαριστώ για την πρόσκληση.

Σήμερα, αν και Πρόεδρος του Συνδέσμου Δήμων Ιαματικών Πηγών Ελλάδος, συμμετέχω στην Επιτροπή Παραγωγής και Εμπορίου εκπροσωπώντας τον Πρόεδρο της ΚΕΔΕ, τον κ. Παπαστεργίου. Αυτό είναι ένα δείγμα της καλής συνεργασίας -πέρα των άλλων που έχουμε- και στο θέμα των ιαματικών πηγών.

Μετά από έναν ολόκληρο χρόνο τριβής, ανταλλαγής απόψεων και προβληματισμού, συζητείτε στο Ελληνικό Κοινοβούλιο το νομοσχέδιο, που αφορά τη δημιουργία της Ανώνυμης Εταιρείας του Δημοσίου, Ιαματικές Πηγές Ελλάδος. Έχουμε μπροστά μας το 4ο κατά σειρά σχέδιο του Υπουργείου Τουρισμού. Για την ιστορία, πρέπει να θυμίσω πως απορρίψαμε τα δύο πρώτα, ενώ είδαμε σημαντικά σημάδια βελτίωσης στο 3ο νομοσχέδιο, που πέρασε από τη διαβούλευση.

Το σχέδιο νόμου που είχε κατατεθεί δημιουργεί νέα δεδομένα στον κλάδο του Ιαματικού Τουρισμού. Χρειάζεται προσπάθεια και σύνεση από όλους μας, προκειμένου να οδηγηθεί ο κλάδος των ιαματικών πηγών στην ανάπτυξη.

Τώρα, για να απαντήσουμε στο ερώτημα, αν χρειάζεται να δημιουργηθεί μία εταιρεία σαν την ΙΠΕ, πρέπει, πρώτα, να δούμε πού βρίσκονται σήμερα τα πράγματα, όσον αφορά την εξέλιξη των επενδύσεων στις υποδομές των ιαματικών πηγών. Μέχρι σήμερα έχουν εκδοθεί 81 αναγνωρίσεις φυσικών πόρων, ως ιαματικών, ενώ έχουμε 28 ειδικά σήματα λειτουργίας. Αυτά έγιναν πράξεις τα τελευταία έξι χρόνια και απαιτήθηκαν, βέβαια, μεγάλα χρηματικά ποσά και πολύ κόπο από τους Δήμους ειδικά.

Αυτό που έπεται, για να συνεχίσουμε, ήταν η χρηματοδότηση επενδυτικών σχεδίων, για να αναμορφώσουμε τις υποδομές μας. Κάτι τέτοιο, όμως, δεν έγινε ποτέ. Δεν υπήρξε ποτέ, λοιπόν, κάποιο χρηματοδοτικό πακέτο που να αφορά υποδομές ιαματικών πηγών.

Εδώ πρέπει να ξεκαθαρίσω ότι οι δήμοι δεν θέλουν να ασκήσουν τον ρόλο του επιχειρηματία. Ζητούμε χρηματοδοτικό πακέτο, δεδομένου ότι οι πηγές μας βρίσκονται όλες στην επαρχία και σε αυτές τις περιοχές επενδυτές για τουριστικές δραστηριότητες δεν υπάρχουν. Άρα, πρέπει να βρεθεί ένας τρόπος να φτιάξουμε τις υποδομές μας και στη συνέχεια να συνεργαστούμε με ιδιώτες για το management.

Όταν, λοιπόν, πριν ένα χρόνο πληροφορηθήκαμε για πρώτη φορά το σχέδιο για τη δημιουργία της ΙΠΕ, αντιληφθήκαμε ότι δεν συμβάδιζε με αυτό που προσδοκούσαμε, δηλαδή κάποιο χρηματοδοτικό πακέτο για την αναβάθμιση των υποδομών μας. Σε περίπτωση και μόνο ύπαρξης μιας κρατικής εταιρείας που θα διαχειρίζεται ιαματικές πηγές είναι λογικό να μας βάζει σε σκέψεις, δεδομένου του απογοητευτικού αποτελέσματος που υπήρξε όλα αυτά τα χρόνια από το Υπερταμείο. Οι συνάδερφοί μου δήμαρχοι στα διοικητικά όρια των οποίων υπάρχουν ιαματικές πηγές, που τις διαχειρίζεται το Υπερταμείο, έχουν να πουν πάρα πολλά γι’ αυτό. Όλα αυτά τα χρόνια έχτισαν μια στρατηγική, τη δημιουργία πολλών, καλών, βιώσιμων και εύκολα διαχειρίσιμων επιχειρήσεων και η βοήθεια από την κρατική διοίκηση δεν ήταν πάντα και η καλύτερη δυνατή.

Για παράδειγμα, υπάρχουν μια σειρά δήμων που προσπαθούν, εδώ και χρόνια, να καταφέρουν να τους παραχωρηθεί ο αιγιαλός, δεδομένου ότι ο φυσικός πόρος αναβλύζει στην παραλία. Χωρίς αυτή την παραχώρηση, δεν είναι δυνατή η αξιοποίηση του ιαματικού φυσικού πόρου και η δημιουργία μιας επιχείρησης. Σε αυτό το κομμάτι, δεν είχαμε καμία βοήθεια από τον κρατικό μηχανισμό. Αντίθετα, τόσο στο θέμα των αναγνωρίσεων των φυσικών πόρων ως ιαματικών, όσο και στα ειδικά σήματα λειτουργίας, αλλά και γενικότερα στο θεσμικό πλαίσιο, εμείς, τουλάχιστον, ως Σύνδεσμος, ήμασταν αυτοί που πληροφορήσαμε και συνεργαζόμασταν με την εκάστοτε κρατική διοίκηση, για να ανοίξουμε δρόμους και να δώσουμε λύσεις.

Τώρα, όμως, θα πρέπει να φροντίσουμε να μην δημιουργηθούν επιχειρήσεις εκμετάλλευσης ιαματικών πηγών δύο ταχυτήτων. Όσοι επιλέξουν να μείνουν εκτός ΙΠΕ θα πρέπει να μπορούν απρόσκοπτα να αναπτύξουν την ιαματική τους πηγή. Γι’ αυτό, λοιπόν, βλέπουμε πολύ θετικά την αύξηση των προθεσμιών που απαιτεί ο νόμος. Είναι γνωστά σε όλους τα χωροταξικά και πολεοδομικά προβλήματα που προκύπτουν κατά την υλοποίηση επενδυτικών σχεδίων στη χώρα μας. Είναι αδύνατον να υπάρξει ακριβής χρονικός προσδιορισμός τους.

Υπάρχει, όμως, ένα μεγάλο πρόβλημα το οποίο θα πρέπει να λυθεί. Αν θέλουμε να έχουμε ισόρροπη ανάπτυξη του κλάδου, θεωρούμε ότι θα πρέπει οι οικονομοτεχνικές μελέτες να γνωστοποιούνται στην ΙΠΕ και όχι να εγκρίνονται μόνο από αυτή. Μόνο η τοπική κοινωνία μπορεί να είναι υπεύθυνη για τη μορφή που θα πάρει η ανάπτυξη σε κάθε τόπο.

Η τοπική αυτοδιοίκηση σήμερα λειτουργεί σύγχρονα και τεχνοκρατικά και έχει αποδειχθεί ότι μπορεί να συνεισφέρει στην ανάπτυξη της χώρας ποιοτικά και αξιόπιστα. Καμία κρατική εταιρεία δεν θα πρέπει να μπορεί να κατευθύνει την ανάπτυξη σε δρόμους διαφορετικούς από αυτούς που θα επιλέξει το δημοτικό συμβούλιο του κάθε τόπου.

Κλείνω, λέγοντας, πως σήμερα η ύπαρξη χρηματοδοτικού πακέτου για τις πηγές που θα μείνουν εκτός ΙΠΕ είναι πέρα για πέρα αναγκαία. Αν θέλουμε ο πλούτος να διαμοιραστεί σε ολόκληρη την επαρχία, δεν μπορούμε να έχουμε ως στρατηγικό στόχο τη δημιουργία πέντε ή δέκα μεγάλων επιχειρήσεων, αλλά τη δημιουργία πολλών, καλών, βιώσιμων και εύκολα διαχειρίσιμων επιχειρήσεων.

Αυτό μπορεί να επιτευχθεί μόνο μέσα από μια πηγή χρηματοδότησης. Οι δήμοι είναι έτοιμοι και θέλουν να αξιοποιήσουν Ευρωπαϊκά Προγράμματα. Ελπίζουμε να θέλει το ίδιο και το Υπουργείο.

Ευχαριστώ πολύ που με ακούσατε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δανάς.

**ΜΑΡΚΟΣ ΔΑΝΑΣ (Γενικός Γραμματέας του Συνδέσμου Δήμων Ιαματικών Πηγών Ελλάδας):** Κύριε Πρόεδρε, ευχαριστώ πολύ για την πρόσκληση. Ο Σύνδεσμος Δήμων Ιαματικών Πηγών Ελλάδας, εκτός από τα πολλά χρόνια εμπειρίας και ενασχόλησης αποκλειστικά με τον χώρο των ιαματικών πηγών στην Ελλάδα, έχει το μεγάλο πλεονέκτημα της συμμετοχής σε ευρωπαϊκούς θεσμούς. Έτσι γνωρίζει με κάθε λεπτομέρεια την παγκόσμια ευρωπαϊκή και ελληνική πραγματικότητα. Αυτό έχει ως συνέπεια οι προτάσεις και παρατηρήσεις μας να έχουν ως στόχο τη δημιουργία του εθνικού θερμαλιστικού προϊόντος, που να μπορεί να ενταχθεί αρμονικά στο υπόλοιπο τουριστικό προϊόν της χώρας και να προσεγγίζει ποιοτικά τα ευρωπαϊκά δεδομένα. Η στρατηγική που ακολουθούμε τα τελευταία χρόνια έχει ως στόχο τη δημιουργία πολλών καλών βιώσιμων και εύκολα διαχειρίσιμων επιχειρήσεων. Πρέπει να έχουμε υπόψη μας πως θερμαλιστικές υπηρεσίες πωλούνται σχεδόν σε όλες τις χώρες του πλανήτη και άρα είναι πολύ δύσκολη η διαφοροποίηση του δικού μας θερμαλιστικού προϊόντος. Θεωρούμε πως μια ήπια μορφή ανάπτυξης είναι αυτή που ταιριάζει σε εμάς και θα μας επιτρέψει να έχουμε διάχυση του παραγόμενου πλούτου σε όλη τη χώρα. Το τουριστικό προϊόν της χώρας μας είναι πολύ δυνατό και μπορεί να συμπληρωθεί με τον καλύτερο τρόπο και από τις εγκαταστάσεις εκμετάλλευσης ιαματικού τουρισμού.

Το σχέδιο νόμου που κατατέθηκε προς συζήτηση στην Επιτροπή Παραγωγής και Εμπορίου, προφανώς και εκφράζει μια στρατηγική ανάπτυξης για τον κλάδο του ιαματικού τουρισμού. Το ερώτημα είναι αν είναι η σωστή. Από την αρχή της συζήτησης, εδώ και ένα χρόνο, εκφράσαμε τον σκεπτικισμό μας. Ακόμη και σήμερα, μετά από τις πολλές βελτιώσεις που έχουν επέλθει, υπάρχουν σημεία που χρειάζονται διευκρίνιση.

Συγκεκριμένα, όσον αφορά στο άρθρο 17 παράγραφος 3β, αναφέρεται ότι οι ΟΤΑ θα πρέπει να υποβάλλουν εντός 4 ετών οικονομοτεχνική μελέτη στην ΙΠΕ. Αντίθετα στο καταστατικό της εταιρείας, στο άρθρο 3 παρ. 2, αναφέρεται ότι η ΙΠΕ δύναται να εγκρίνει οικονομοτεχνικές μελέτες επενδυτικών σχεδίων των ιαματικών φυσικών πόρων που αξιοποιούνται από ΟΤΑ. Θεωρούμε ότι αυτό είναι λάθος. Οι οικονομοτεχνικές μελέτες δεν θα πρέπει να εγκρίνονται από την ΙΠΕ, αλλά θα πρέπει μόνο να γνωστοποιούνται. Δεν είναι δυνατόν η ΙΠΕ να κρίνει οικονομοτεχνικές μελέτες πηγών, που δεν της ανήκει η διαχείρισή τους. Η εταιρεία αυτή θα κληθεί να τρέξει διαγωνισμούς και επενδύσεις σε ιαματικές πηγές, που τις ανήκουν και λειτουργούν ανταγωνιστικά με τις υπόλοιπες, δηλαδή, αυτές που είτε έχουν ειδικό σήμα λειτουργίας είτε δεν θα ενταχθούν στην ΙΠΕ. Εδώ τίθεται από τα πράγματα ένα σοβαρό πρόβλημα στρέβλωσης του ανταγωνισμού. Ποιος, αλήθεια, θα ήθελε να εξαρτάται η επιχειρηματική του δραστηριότητα από τον ανταγωνιστή του;

Ο προβληματισμός μας γίνεται πιο έντονος, όταν μπαίνει στο τραπέζι η χρηματοδότηση των επενδύσεων. Η ΙΠΕ θα μπορεί να εγκρίνει μελέτες, των οποίων δεν θα χρηματοδοτεί την υλοποίηση. Αυτό δεν είναι αποδεκτό. Σε όλες τις άλλες περιπτώσεις, το ελληνικό δημόσιο εγκρίνει μελέτες, όταν χρηματοδοτεί την υλοποίησή τους, όπως, για παράδειγμα, μέσα από τον Αναπτυξιακό Νόμο. Το ελληνικό κράτος, φυσικά, και θα εμπλακεί στη διαδικασία, όταν χορηγήσει ή όχι ειδικό σήμα λειτουργίας στην υποδομή. Από τη στιγμή που τέθηκαν οι προδιαγραφές για την αδειοδότηση των θερμαλιστικών υποδομών, δηλαδή για τη χορήγηση ειδικού σήματος λειτουργίας, η περαιτέρω εμπλοκή μιας κρατικής εταιρείας, η οποία θα κληθεί να εγκρίνει επένδυση σε μια υποδομή που δεν της ανήκει και δεν την χρηματοδοτεί, θα οδηγήσει σε στρέβλωση του ανταγωνισμού. Όσοι επιλέξουν να μείνουν εκτός ΙΠΕ, θα πρέπει να μπορούν απρόσκοπτα να αναπτύξουν την ιαματική τους πηγή. Η συμμετοχή του κράτους πρέπει να είναι η μικρότερη δυνατή. Τα παραδείγματα που έχουμε από τη μέχρι σήμερα αποτελεσματικότητα των κρατικών φορέων, που διαχειρίζονται ιαματικές πηγές, είναι απογοητευτικά.

Ένα ακόμη ζήτημα, που πρέπει να διευκρινισθεί, είναι το αν θα υπάρξει χρηματοδοτικό πακέτο, που να μπορεί να χρηματοδοτήσει την αναμόρφωση των υποδομών όσων ιαματικών πηγών δεν ενταχθούν στην ΙΠΕ. Σε χθεσινά δημοσιεύματα είδαμε ότι μέσα από το Ταμείο Ανάκαμψης θα χρηματοδοτηθούν επενδύσεις στον τουρισμό υγείας και ευεξίας ύψους 28,46 εκατομμυρίων ευρώ. Θέλουμε να ξέρουμε πόσο από αυτό το ποσό αφορά επενδύσεις στις θερμαλιστικές υποδομές εντός ΙΠΕ και πόσο για τις υποδομές εκτός ΙΠΕ.

Επίσης, θεωρούμε σωστό να διευκρινισθεί η συμμετοχή των ιαματικών πηγών του Υπερταμείου στην ΙΠΕ, ανάλογα με την απάντηση που θα πάρουμε στο συγκεκριμένο ζήτημα, θα επανέλθουμε.

Τέλος, θέλουμε δημόσια να αναφέρουμε ότι έχουμε επεξεργασθεί και μπορούμε, ανά πάσα στιγμή, να θέσουμε στη διάθεση του Υπουργείου Τουρισμού την ΚΥΑ 4688 άρθρο 54, που ζητάει ο νόμος, για τη δυνατότητα λειτουργίας συστημάτων τηλεϊατρικής στα Ιατρεία Μονάδων Ιαματικής Θεραπείας, Κέντρων Ιαματικού Τουρισμού, θερμαλισμού και Κέντρων θαλασσοθεραπείας, έτσι ώστε να μειωθεί το λειτουργικό κόστος, πράγμα που είναι αναγκαίο, τόσο για τις επιχειρήσεις που θα ενταχθούν στην ΙΠΕ όσο και γι’ αυτές που θα μείνουν εκτός. Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Δανά. Τον λόγο έχει ο κ. Αρχοντόπουλος.

**ΓΕΩΡΓΙΟΣ ΑΡΧΟΝΤΟΠΟΥΛΟΣ (Πρόεδρος του Σωματείου Εργαζομένων της ΕΥΑΘ):** Καλημέρα, σας ευχαριστώ πολύ για την πρόσκληση. Κάνουμε παρέμβαση, ως Σωματείο Εργαζομένων της ΕΥΑΘ, έχουμε κάνει έναν αγώνα στη Θεσσαλονίκη κατά της ιδιωτικοποίησης του νερού και στην περιοχή περίπτωση των ιαματικών πηγών για άλλη μια φορά επιχειρείται η ιδιωτικοποίηση έμμεσα του φυσικού πόρου του νερού. Το νερό από κοινό αγαθό των τοπικών κοινωνιών, που με ήπιες παρεμβάσεις έχουν καταφέρει σήμερα να προσφέρουν ιαματικό τουρισμό, ευεξία και φροντίδα στους ηλικιωμένους συγγενείς μας, μετατρέπεται σε ένα στυγνό μέσο κερδοφορίας για επιχειρηματικά συμφέροντα. Στην περιγραφή του νόμου για την ΙΠΕ λέτε ότι έχει διάρκεια, τουλάχιστον, 50 χρόνια. Αυτό σημαίνει ότι οι επόμενες δύο γενιές μετά την ίδρυση της ΙΠΕ δεν θα θυμούνται καν τι θα πει φθηνή προσβασιμότητα και υπηρεσίες ευεξίας στη μελλοντική ζωή τους. Σκοπός γίνεται το κέρδος και φυσικά αναρωτιέμαι στα χωριά της Δράμας, στα Θερμά, που οι πηγές είναι παρατημένες, θα πάει κάποιος ιδιώτης εκεί επάνω να επενδύσει ή θα εκμεταλλευθούν μόνο τις πηγές της Αιδηψού και αυτές που περιέχουν μεγάλο τουριστικό ενδιαφέρον;

Επίσης, μιλάμε για το 2021, τιμές υπηρεσίας γύρω στα 2 ευρώ, ποια οικογένεια θα διανύσει, με ποιο μέσο, μεγάλη απόσταση και με υψηλό εισιτήριο, για να πάει και να έχει υπηρεσίες ιαματικού τουρισμού;

Ακόμη στο θέμα του προσωπικού, να αναφέρουμε ότι προβλέπει διατάξεις δανεισμού προσωπικού από ιδιωτικές επιχειρήσεις και αναρωτιέμαι, αν δοθεί η εκμετάλλευση σε μια ιδιωτική επιχείρηση σε τι διαδικασία θα βρεθούν οι εργαζόμενοι της επιχείρησης αυτής, όταν θα κληθεί από μία επιχείρηση να δανειστεί στον εαυτό της την εκμετάλλευση των ιαματικών πηγών, ποιος θα ελέγξει αυτή την κατάσταση με τους εργαζόμενους; Στον ιδρυτικό νόμο βλέπουμε ότι το ΔΣ της ΙΠΕ αποτελείται από άτομα εγνωσμένου κύρους. Στον χρηματοπιστωτικό τομέα και στις επιχειρήσεις δεν αναφέρεται πουθενά το κοινωνικό πρόσωπο που πρέπει να έχει αυτή η εταιρεία, που, όταν σήμερα μιλάμε για κοινωνικό τουρισμό και ευεξία, το μυαλό μας πηγαίνει πάντα στο κοινωνικό πρόσωπο, κάτι το οποίο εξασφαλίζεται μέσω της διαχείρισης των δήμων. Συμφωνώ με πάρα πολλά από όσα είπε ο κύριος Γαρδέρης.

Κλείνοντας, να πω ότι έχω προσφύγει δύο φορές στο ΣτΕ κατά της ιδιωτικοποίησης του νερού, έχουμε κερδίσει και το ΤΑΙΠΕΔ και το Υπερταμείο. Δεν πρόκειται να σταματήσουμε και ας αναρωτηθούν οι κύριοι που σκέφτηκαν ότι το όριο είναι 500 μέτρα, αν η …….. με μία εταιρεία έχει 500 μέτρα η εκμετάλλευση των πηγών λίγο ψηλότερα, πώς θα αντιδράσουν; Σας ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αρχοντόπουλο. Τον λόγο έχει ο κ. Αγγελίδης.

**ΖΗΣΗΣ ΑΓΓΕΛΙΔΗΣ (Πρόεδρος της Ένωσης Επιχειρήσεων Θερμαλισμού Ελλάδας):** Κύριε Πρόεδρε, σας ευχαριστώ για την πρόσκληση. Ως Ένωση Θερμαλισμού Ελλάδας, δηλαδή των πηγών και των ιαματικών λουτροτόπων, αλλά και ως σύμβουλος επιστημονικός της Παγκόσμια Οργάνωσης Θερμαλισμού, θα ήθελα να σας πω μερικά πράγματα. Προσέξτε. Τα τελευταία 20 χρόνια έχουμε μια διαρκή πτώση των ποιοτικών χαρακτηριστικών σε όλα τα επίπεδα του ιαματικού τουρισμού, που εμείς δεν το λέμε ιαματικό τουρισμό, γιατί, προσέξτε, παραδείγματος χάρη, αν πάρετε τα Καμένα Βούρλα ή την Αιδηψό, υπάρχει, βέβαια, μια μεγαλύτερη ζώνη τουρισμού, αλλά υπάρχουν τα υδροθεραπευτικά κέντρα, οπότε, πρώτον, από τη συζήτηση του ιαματικού τουρισμού δεν πρέπει να λείπει το Υπουργείο Υγείας. Δεν πρέπει να λείπει και για άλλους λόγους, για λόγους διασυνοριακής υγείας, που ο θερμαλισμός εντάσσεται σε αυτή. Θέλω να πω ότι ξεκίνησε το 2009 η αναγνώριση των ιαματικών πηγών. Μέχρι σήμερα ακούσαμε ότι αναγνωρίστηκαν 85, 80. Σας λέω ότι υπάρχουν τέτοια προβλήματα και θα δημιουργηθούν πόσα προβλήματα με τις αναγνωρίσεις. Σας λέω ένα απλό. Ποιος επενδυτής θα έρθει να επενδύσει σε μια πηγή που αναγνωρίστηκε με δύο και τρία κυβικά την ώρα νερού; Αυτό δεν μπορεί να ισχύσει. Πρέπει να αλλάξει. Δηλαδή, το πρώτο που έχουμε να κάνουμε είναι να δούμε το νόμο 3498/2006, ο οποίος στην ουσία δεν ισχύει, γιατί άλλαξαν όλα τα άρθρα του. Παραμένει μόνο ένα, η Επιτροπή Αναγνώρισης που αποτελείται από 11 άτομα, πρωτοφανές για τα ευρωπαϊκά δεδομένα. Να αλλάξει ο νόμος 2704 και ο πρόσφατος νόμος 4602.

Το νομοσχέδιο που συζητάμε αποτελείται για εμάς από δύο μέρη. Το πρώτο μέρος αφορά αυτό που λένε θεσμική σύνθεση αναπτυξιακών προκλήσεων. Δηλαδή, ορίζει ως σκοπό κάτι το αυτονόητο. Δεν συνεργάζεται, δηλαδή, η αυτοδιοίκηση με την κεντρική κυβέρνηση; Και οι δύο αυτοί φορείς μπορούν να συγκροτήσουν ένα θεσμικό φορέα νέου τύπου για να προχωρήσει; Εγώ, τουλάχιστον, στις χώρες που γνωρίζω και στις οποίες είμαι σύμβουλος, προσέξτε, αν δεν υπάρξει η περιφέρεια που είναι ο μόνος φορέας που διακινεί όλα αυτά τα πράγματα, υπάρχει η ευφυΐα του συστήματος, η περιφέρεια που διακινεί και έχει όλα τα προγράμματα ανάπτυξης και η αυτοδιοίκηση. Να σας πω και ένα άλλο άρθρο. Παρακολουθώ τον νόμο εδώ και οκτώ μήνες, από τότε που βγήκε και λέμε ότι άλλαξε. Προσέξτε. ‘Όταν ορίζει ζώνη για την προστασία και τη διαχείριση για την ανάπτυξη, είναι μια ζώνη των 500 μέτρων. Δηλαδή, δημιουργεί ως ένα κλειστό σύστημα. Αυτό δεν μπορεί να ισχύσει. Μπορεί η ζώνη αυτή να είναι 600 μέτρα, μπορεί να είναι και 400 μέτρα. Αυτό θα το καθορίσουν τα συγκριτικά πλεονεκτήματα κάθε περιοχής. Ευτυχώς, προσέξτε, είναι μεν πολύ θετικό, αλλά είναι και πολύ δύσκολο. Στην ελληνική πραγματικότητα έχουμε πηγές ψηλά στα βουνά, στις λίμνες και, περίπου, 20 πηγές, που είναι μπροστά στη θάλασσα. Άρα, πρέπει να είναι πιο ευέλικτος ο νόμος, πιο δημιουργικός για την ευελιξία. Προσέξτε, το άρθρο 1, του σκοπού. Είναι αυτός ο σκοπός; Εγώ πιστεύω ότι αυτό το πρώτο μέρος του νόμου είναι καλό. Αν ακόμα δουλευτεί, μιλά για τη βιώσιμη ανάπτυξη. Είναι απαραίτητο να γίνει. Όλα τα κράτη την κάνουν. Μη νομίζετε ότι είναι δικό μας θέμα. Όλα τα κράτη βλέπουν τους 18 στόχους της βιώσιμης ανάπτυξης, που θέτει η παγκόσμια πραγματικότητα, λόγω των προβλημάτων που έχουμε και, άρα, ο σκοπός δεν είναι να συνεργαστούν δύο ελληνικοί φορείς, που εγώ θεωρώ ότι είναι αυτονόητο πως συνεργάζονται, αλλά η βιώσιμη ανάπτυξη.

Σε τι πράγμα είναι η βιώσιμη ανάπτυξη; Στις ιαματικές πηγές και στην πολύ μεγάλη πολιτιστική μας κληρονομιά, που λέγεται ίαση. Άρα, δεν είναι Ιαματικές Πηγές Ελλάδος Α.Ε. Αν το δω εγώ θα πω «μπα, σηκώθηκε η πηγή της Θερμοπυλών και είπε στην πηγή των Ελευθερών Καβάλας, καλέ, ας κάνουμε μια Ένωση». Ένωση κάνουν οι φορείς, ένωση κάνουν οι οργανισμοί. Το ιαματικό δεν το ξέρει κανείς. Εμείς μόνο το ξέρουμε. Και στις προτάσεις που κάναμε πριν 6 - 7 μήνες προς το Υπουργείο, είπαμε, αλλάξτε τον τίτλο και κάντε τον «Τουρισμός Υγείας και Ευεξίας». Για την ευεξία είναι ένα πολύ μεγάλο θέμα που, ως Επιτροπή, δουλέψαμε και κάναμε μια πολύ καλή δουλειά. Άρα, όταν μιλάμε για το πρώτο θέμα, που είναι ο τουρισμός υγείας και ευεξίας, δηλαδή ο ιαματικός τουρισμός, που λέγεται εδώ, είναι σε ένα καλό μονοπάτι, αλλά χρειάζεται να γίνουν πιο συγκεκριμένες παρατηρήσεις πάνω σε αυτό που λέγεται βιωσιμότητα και κάτι άλλο, φέρουσα ικανότητα. Ποιος ξέρει τι σημαίνει φέρουσα ικανότητα των συστημάτων; Αυτά μπορεί να υπάρχουν στην Ελλάδα. Υπάρχουν αρκετοί οργανισμοί. Εγώ θυμάμαι τα Περιβαλλοντικά Κέντρα στην Ελλάδα, που ξέρουν το αντικείμενο.

Προσέξτε κάτι. Ο νόμος θα έχει πρόβλημα στο εξής. Τα παίρνει όλα η εταιρεία, η ανώνυμη εταιρεία, κάτι που δικαιωματικά πρέπει να είναι στις τοπικές κοινωνίες, γιατί ο τοπικός πόρος ανήκει στις τοπικές κοινωνίες. Το τι επιχείρηση θα γίνει είναι άλλο θέμα. Ο τοπικός πόρος για να διαφυλαχθεί στη βιωσιμότητά του και τα άλλα πολιτισμικά μας νομίζω ότι πρέπει να έχει τους ενεργούς πολίτες και ο ενεργός πολίτης δεν γεννιέται έτσι. Δεν είναι από την κοιλιά της μάνας του. Πρέπει να υπάρχει μια παιδεία. Έρευνα δεν υπάρχει τα τελευταία 50 χρόνια στην Ελλάδα, από τότε που καταργήθηκε στο Πανεπιστήμιο, το 1952, στην Ιατρική Σχολή. Δεν υπάρχει κατάρτιση, εκπαίδευση. Δεν έχουμε ταξινομήσει τις πηγές σε κατηγορίες. Όταν λέμε για αναγνώριση θερμαλιστικών πηγών, εγώ σας λέω, η λίμνη Βουλιαγμένης είναι ιαματική πηγή; Είναι ένας θεραπευτικός τόπος. Αυτά δεν είναι γνωστά στην Ελλάδα. Δεν τα προβλέπει ο νόμος και κανένας νόμος. Γι’ αυτό νομίζω ότι θα πρέπει να γίνει ένας νόμος να μπορεί να προχωρήσει. Θα πρέπει, δυστυχώς, διότι σήμερα οι περισσότερες πηγές, αξιόλογες πηγές, όπως τα Μέθανα, είναι κλειστές. Είναι λυπηρό αυτό το πράγμα. Οι Θερμοπύλες είναι κλειστές, η Θερμή Μυτιλήνης είναι κλειστή, η Θέρμη του Δήμου Θεσσαλονίκης είναι κλειστή, η Απολλωνία είναι κλειστή, οι Ελευθερές είναι κλειστές, οι περισσότερες πηγές, σε μια εποχή που εμείς, ο κόσμος -σας θυμίζω μετά τον Β΄ Παγκόσμιο Πόλεμο υπήρχε μια μεγάλη έξαρση προς τις ιαματικές πηγές- τις έχουμε ανάγκη. Γι’ αυτό νομίζω, κύριε Πρόεδρε, αγαπητοί συνάδελφοι, ο νόμος στο πρώτο μέρος είναι σε καλή μεριά, μπορεί να διορθωθεί, να μπούνε κι άλλα θέματα. Ο δεύτερος νόμος για την εταιρεία, όταν η εταιρεία συγκροτείται από τα ίδια άτομα, από τους ίδιους τους φορείς και λείπει το σημαντικό όργανο της δευτεροβάθμιας αυτοδιοίκησης, δηλαδή η περιφέρεια, νομίζω ότι δεν γίνεται. Δεν θα μπορέσει να προχωρήσει κι αυτό εγώ το γνωρίζω καλύτερα. Σε πολλά κράτη, όπως, για παράδειγμα, στην Ιταλία, ήδη υπάρχουν, πιστεύω. Η πρότασή μου είναι η εξής: Ο νόμος, όπως είναι, να γίνει κατά περιφέρεια. Να γίνει κατά περιφέρεια ο νόμος, με τα συγκριτικά πλεονεκτήματα που έχει η κάθε Περιφέρεια, όπως, για παράδειγμα, το Βόρειο Αιγαίο που πρωτοπορεί σε αυτά τα θέματα. Τι σχέση έχει το Βόρειο Αιγαίο ή η Στερεά Ελλάδα με το Ιόνιο, που η οικονομία τους εξαρτάται από αυτά; Όταν κλείνουμε μια πηγή, κλείνουμε μια τοπική οικονομία. Νομίζω ότι πρέπει και εύχομαι να μελετηθεί καλύτερα ο νόμος, για να μπορεί να συμβάλει στη βιώσιμη ανάπτυξη ενός πολύ σπουδαίου αντικειμένου, που έχουμε, και είναι τα φυσικά μεταλλικά νερά. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αγγελίδη. Τον λόγο έχει ο κ. Ανδρέας Λαζαρίδης, Έφορος της Πανελλήνιας Ομοσπονδίας Ξεναγών.

**ΑΝΔΡΕΑΣ ΛΑΖΑΡΙΔΗΣ (Έφορος της Πανελλήνιας Ομοσπονδίας Ξεναγών):** Καλημέρα σας. Ευχαριστούμε πάρα πολύ για την πρόσκληση. Η Πανελλήνια Ομοσπονδία Ξεναγών θα ήθελε να διατυπώσει τις απόψεις της σχετικά με τα άρθρα 38 και 39 του νομοσχεδίου, που αφορούν ειδικά εμάς τους ξεναγούς. Τα δύο αυτά άρθρα προτείνουν τροποποιήσεις του ν. 710/1977. Είναι ο βασικός νόμος περί ξεναγών και ορίζει το επάγγελμα του ξεναγού και όλες τις λεπτομέρειες άσκησης του εδώ και 44 χρόνια.

Ο νόμος αυτός αναγνωρίζουμε ότι πρέπει να προσαρμόζεται και να παρακολουθεί τις εξελίξεις. Άρα, καλό είναι που γίνονται τροποποιήσεις, όμως, πρέπει να γίνονται πάντα μετά από πολλή σκέψη και να έχουμε ως στόχο τη διασφάλιση της ποιότητας των ξεναγικών υπηρεσιών και την προστασία, όχι μόνο του επαγγέλματος, αλλά και του τουριστικού προϊόντος της χώρας από κάθε είδους παράνομες δραστηριότητες.

Το νομοσχέδιο έχει κάποια θετικά σημεία, όπως, για παράδειγμα, την επιβολή προστίμων σε φυσικά πρόσωπα ή σε τουριστικές επιχειρήσεις, που διαφημίζουν παρανόμως σε ιστοσελίδες, μέσα κοινωνικής δικτύωσης και έντυπο υλικό παροχή, υπηρεσιών ξενάγησης χωρίς να πληρούνται οι νόμιμες προϋποθέσεις. Αυτό είναι πάρα πολύ θετικό σημείο. Υπάρχουν, όμως, και κάποιες αστοχίες και κάποιες ασάφειες που πρέπει, οπωσδήποτε, να διορθωθούν, ώστε ο νόμος να γίνει αποτελεσματικός και πιο λειτουργικός. Το κυριότερο σημείο είναι το άρθρο 12, η προτεινόμενη τροποποίηση του άρθρου 12 του ν. 710/1977. Το άρθρο αυτό είναι κομβικής σημασίας και ορίζει τον τρόπο αντιμετώπισης των παράνομων ξεναγήσεων, τις παροχές, δηλαδή, υπηρεσιών ξεναγού από άτομα που δεν πληρούν τις νόμιμες προϋποθέσεις γι’ αυτό.

Πρόκειται για ένα φαινόμενο που ταλανίζει τους ξεναγούς και έχει άμεσο και αρνητικό αντίκτυπο στην εικόνα της χώρας μας και στην ποιότητα του τουριστικού της προϊόντος. Το πρόβλημα με το άρθρο 12 είναι ότι μέχρι τώρα, ενώ ορίζει τον τρόπο και το πρόσωπο που επιβάλλει το πρόστιμο στους παράνομους ξεναγούς, ποτέ μέχρι σήμερα δεν ορίζεται ο τρόπος και το όργανο που βεβαιώνει την παράβαση. Έχουμε καταλήξει σε αυτό το συμπέρασμα και είμαστε πεπεισμένοι ότι ο μόνος τρόπος για να παταχθούν οι παράνομες ξεναγήσεις είναι η βεβαίωση των παραβάσεων πριν την επιβολή του προστίμου. Είναι το απαραίτητο και αρχικό στάδιο.

Το πρόβλημα είναι ότι η τροποποίηση, όπως προτείνεται από το νομοσχέδιο, περιπλέκει το πρόβλημα ακόμα περισσότερο αντί να το επιλύει. Για ποιο λόγο; Γιατί στην προτεινόμενη τροποποίηση της παραγράφου 5 του άρθρου 12 του ν. 710/1977, το νομοσχέδιο προβλέπει ότι τα όργανα της Ελληνικής Αστυνομίας και οι υπάλληλοι/ ελεγκτές των Περιφερειακών Υπηρεσιών Τουρισμού καλούνται να διαπιστώσουν παραβάσεις και θα έλεγε κανείς ότι αυτό είναι πολύ θετικό.

Όμως, το πρόβλημα είναι ότι τα όργανα της Ελληνικής Αστυνομίας και οι ελεγκτές των Περιφερειακών Υπηρεσιών Τουρισμού καλούνται να διαπιστώνουν παραβάσεις για πρώτη φορά, όμως, μόνο για ξεναγούς που δεν συμπεριφέρονται με κοσμιότητα. Πρόκειται για μια κολοσσιαία ειρωνεία. Για πρώτη φοράν επιτέλουςν μπαίνει στον νόμο η έννοια της διαπίστωσης παράβασης, που πρέπει και αυτό να διορθωθεί, γιατί δεν υφίσταται νομικά η έννοια της διαπίστωσης παράβασης, αλλά η έννοια της βεβαίωσης παράβασης. Είμαστε υπέρ αυτής της διατύπωσης «βεβαίωση παράβασης» και τη στηρίζουμε.

Το μεγάλο πρόβλημα είναι ότι η βεβαίωση αυτής της παράβασης από όργανα της Αστυνομίας και από υπαλλήλους/ελεγκτές των Περιφερειακών Υπηρεσιών Τουρισμού δεν πρέπει να γίνεται μόνο για ξεναγούς, που δεν συμπεριφέρονται κόσμια, αλλά, κυρίως, για όσους παρέχουν υπηρεσίες ξεναγού, χωρίς να πληρούν τις νόμιμες προϋποθέσεις, δηλαδή για τους παράνομους ξεναγούς.

Αυτή είναι η μεγάλη μας ένσταση και, φυσικά, υπάρχουν και κάποιες άλλες αστοχίες μικρότερες, όπως η τροποποίηση του άρθρου 4 του ν. 710/1977, η οποία είναι ακατανόητη και αφορά τη συμπεριφορά των ξεναγών και αναφέρει ότι ο ξεναγός σας οφείλει να ασκεί το επάγγελμα του με κοσμιότητα. Εισάγει, λοιπόν, μια έννοια απαρχαιωμένη, παρωχημένη, που, φυσικά, δεν συνάδει με τίποτα με τον εκσυγχρονισμό του νόμου.

Τέλος, θα ήθελα να πω ότι με το άρθρο 38 τροποποιείται η παρ. 3 του άρθρου 12 του ν. 710/1977, κατά ένα τρόπο, που χρειάζεται μια συμπλήρωση. Στον νόμο, όπως ισχύει σήμερα, γίνεται μνεία στη συγκεκριμένη παράγραφο για το άρθρο 3 και όχι μόνο για το άρθρο 2, εδώ, η μνεία αυτή έχει απαλειφθεί και, πραγματικά, δεν καταλαβαίνουμε το, λόγο. Το άρθρο 3 είναι πάρα πολύ σημαντικό και ορίζει τις νόμιμες προϋποθέσεις για την άσκηση του επαγγέλματος του ξεναγού και πρέπει να προστεθεί. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Ευχαριστούμε τον κ. Λαζαρίδη. Τον λόγο έχει ο κ. Παναγιώτης Τοκούζης.

Στο σημείο αυτό γίνεται η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καιρίδης Δημήτριος, Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Οικονόμου Βασίλειος, Σενετάκης Μάξιμος, Σταμενίτης Διονύσιος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Μιχαηλίδης Ανδρέας, Νοτοπούλου Αικατερίνη (Κατερίνα), Πέρκα Θεοπίστη (Πέτη), Σαντορινιός Νεκτάριος, Τελιγιορίδου Ολυμπία, Χαρίτσης Αλέξανδρος (Αλέξης), Γκόκας Χρήστος, Φραγγίδης Γεώργιος, Κατσώτης Χρήστος, Στολτίδης Λεωνίδας, Αβδελάς Απόστολος, Αρσένης Κρίτων – Ηλίας και Λογιάδης Γεώργιος.

**ΠΑΝΑΓΙΩΤΗΣ ΤΟΚΟΥΖΗΣ (Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος)**: Καλημέρα σας.

Είμαι ο εκπρόσωπος της Συνομοσπονδίας Επιχειρηματιών Τουριστικών Καταλυμάτων. Θέλω να μεταφέρω τις ευχαριστίες όλων μας.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Κύριε Τοκούζη, δεν σας ακούμε.

**ΠΑΝΑΓΙΩΤΗΣ ΤΟΚΟΥΖΗΣ (Πρόεδρος της Συνομοσπονδίας Επιχειρηματιών Τουριστικών Καταλυμάτων Ελλάδος)**: Όπως έλεγα, λοιπόν, το νομοσχέδιο είναι σε θετική κατεύθυνση. Τα άρθρα, τα οποία περιλαμβάνονται, όσον αφορά την προσβασιμότητα και το άρθρο 4 για τους Οργανισμούς Διαχείρισης Προώθησης Τουρισμού θεωρώ ότι θα βοηθήσουν πάρα πολύ στον τουρισμό...

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής)**: Δυστυχώς δεν ακούγεστε, κύριε Τοκούζη. Στείλτε μας Υπόμνημα.

Με τον κ. Τοκούζη ολοκληρώθηκαν οι τοποθετήσεις των φορέων. Πρέπει να πούμε ότι είχε κληθεί ο κ. Τάσιος Γρηγόριος, Πρόεδρος του ΔΣ της Πανελλήνιας Ομοσπονδίας Ξενοδόχων, ο οποίος δεν συνδέθηκε. Επίσης, η Ένωση Περιφερειών Ελλάδος, που θα καταθέσει Υπόμνημα. Ο κ. Βασιλικός Αλέξανδρος, Πρόεδρος του ΔΣ του Ξενοδοχειακού Επιμελητηρίου Ελλάδος δεν έχει παραστεί. Ο κ. Μαραβέλιας Δημήτριος, Πρόεδρος της Ελληνικής Εταιρείας Τοπικής Ανάπτυξης και Αυτοδιοίκησης ΑΕ, δεν θα παραστεί, όπως και ο Εκπρόσωπος του Σωματείου Εργαζομένων του Ελληνικού Οργανισμού Τουρισμού.

Ως εκ τούτου, θα δώσουμε τώρα τον λόγο στους Εισηγητές και Ειδικούς Αγορητές, εάν θέλουν να κάνουν κάποιες ερωτήσεις ή τοποθετήσεις.

Τον λόγο έχει ο κ. Χειμάρας.

**ΘΕΜΙΣΤΟΚΛΗΣ (ΘΕΜΗΣ) ΧΕΙΜΑΡΑΣ (Εισηγητής της Πλειοψηφίας)**: Ευχαριστώ, κύριε Πρόεδρε.

Να ευχαριστήσω τους εκπροσώπους των φορέων για την πάρα πολύ σημαντική συνδρομή τους και στην περίοδο της διαβούλευσης του συγκεκριμένου σχεδίου νόμου, αλλά και, βεβαίως, στη σημερινή διαδικασία. Νομίζω ότι γίναμε πλουσιότεροι από τις παρατηρήσεις τους. Χαίρομαι που συμφωνούν όλοι σχεδόν οι φορείς με τις διατάξεις που έχουμε μέσα και οι οποίες αντιμετωπίζουν πάρα πολλά ζητήματα.

Δεν θα σταθώ σε καθεμία από τις παρατηρήσεις. Νομίζω ότι και η ομάδα του Υπουργού έχει ακούσει τα συγκεκριμένα ζητήματα που τέθηκαν. Ακούμε πολύ προσεκτικά και τον κ. Δανά της ΔΙΠΕ, που είπε πως το νομοσχέδιο είναι στη σωστή κατεύθυνση, αλλά πρέπει να καλυφθούν κάποιες παρατηρήσεις ακόμη που έχει βάλει, όπως, βεβαίως, και τον κ. Αγγελίδη της Ένωσης Επιχειρήσεων Θερμαλισμού, για τον οποίο οφείλω να πω ότι, αν και ασχολούμαι τα τελευταία χρόνια με τα ιαματικά, σήμερα έγινα πλουσιότερος από τις προτάσεις που έθεσε. Στέκομαι στο ζήτημα της συμμετοχής των περιφερειών στη νέα εταιρεία. Νομίζω ότι σε επόμενο χρόνο, κύριε Υπουργέ, μπορούμε να το αντιμετωπίσουμε, όπως και πολλές άλλες εποικοδομητικές προτάσεις, που έχει βάλει. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Χειμάρα. Τον λόγο έχει ο κ. Αυλωνίτης.

**ΑΛΕΞΑΝΔΡΟΣ – ΧΡΗΣΤΟΣ ΑΥΛΩΝΙΤΗΣ (Εισηγητής της Μειοψηφίας):** Κύριε Πρόεδρε, θέλω και εγώ να ευχαριστήσω τους φορείς, αλλά περίμενα από την Ένωση Περιφερειών Ελλάδας, αλλά και την Ένωση ξενοδόχων και, κυρίως, περίμενα από την Ένωση Δήμων να αναφερθεί και στο άλλο κομμάτι του νομοσχεδίου, που έχει να κάνει με τους DMOs φορείς διαχείρισης προορισμού.

Διότι, όπως αντιλαμβάνεστε και το καταλαβαίνουμε όλοι, με απλή ανάγνωση του νομοσχέδιου θα παίξουν καταλυτικό ρόλο στον σχεδιασμό που εμπεριέχεται μέσα στο νομοσχέδιο.

Έτσι, λοιπόν, θα παρακαλούσα να μου απαντήσει όποιος θέλει από αυτούς που παρευρέθηκαν στο ερώτημα, εάν θεωρεί ο εκπρόσωπος των Δήμων Ελλάδος ότι οι Οργανισμοί του ν. 4674/2020 και οι αναπτυξιακές εταιρείες μπορούν να παίξουν τον ρόλο των DMOs. Να μας έδινε κάποια πληροφορία, αν γνωρίζει φυσικά, αν όλοι οι δήμοι της Ελλάδας έχουν αξιόπιστες αναπτυξιακές εταιρείες ή, σε κάθε περίπτωση, αν όλοι οι δήμοι της Ελλάδας έχουν δημιουργήσει Οργανισμούς του ν. 4674 /2020.

Επίσης, ποια είναι η γνώμη όλων των συνομιλητών μας αν, φυσικά, έχουν άποψη επί του θέματος, εάν θεωρούν ότι όλο αυτό το οργανωτικό πλαίσιο, που προσδιορίζεται μέσα από το νομοσχέδιο, εάν βλέπουν τη συμμετοχή των ανθρώπων του τουρισμού και αν πιστεύουν ότι πρέπει να συμμετέχουν σε όλη αυτή τη διαδικασία οι άνθρωποι του τουρισμού, αυτοί που δουλεύουν, αυτοί που επιχειρούν. Δεν θυμάμαι να υπήρξε εκπρόσωπος από τον ΕΟΤ ή, σε κάθε περίπτωση, εργαζόμενος ΕΟΤ, αν και νομίζω το ζήτησα εγώ, για να μας πουν αν θα πρέπει να συνεχίσει να είναι ο κεντρικός DMO o ΕΟΤ.

Δεν θα μπορούσα να κάνω άλλες ερωτήσεις πιο ειδικές, διότι δεν βλέπω ανθρώπους, οι οποίοι μπορούν να μου απαντήσουν. Όμως, θα πρέπει, επίσης, να ζητήσω από τον εκπρόσωπο των Δήμων να μας πει αν η σύσταση μιας Ανώνυμης Εταιρείας, αυτής που μιλάμε σήμερα για τις ιαματικές πηγές, αντιστρατεύεται κατά της φιλοσοφίας της τοπικής αυτοδιοίκησης. Αν αντιστρατεύεται στη βασική αρχή της επικουρικότητας ή είναι μόνο χρηματοδοτικό το όλο θέμα ή είναι εντελώς τεχνοκρατικού χαρακτήρα και ζήτημα χρηματοδοτήσεων. Δεν βλέπουν ότι πλήττεται αυτός ο βασικός ιδεολογικός πολιτικός πυρήνας της αυτοδιοίκησης; Λοιπόν, δεν θέλω να συνεχίσω με άλλες ερωτήσεις, γιατί νομίζω ότι δεν υπάρχουν εκπρόσωποι, που θα μπορούσαν να απαντήσουν. Ευχαριστώ, κύριε Πρόεδρε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, κύριε Αυλωνίτη. Να πούμε ότι ο εκπρόσωπος του ΕΟΤ των εργαζομένων έχει κληθεί, αλλά δεν ανταποκρίθηκε. Τον λόγο έχει ο κ. Φραγγίδης.

**ΓΕΩΡΓΙΟΣ ΦΡΑΓΓΙΔΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε. Καταρχάς, να ευχαριστήσω όλους όσους συμμετείχαν σήμερα στη συζήτηση, αν και το γενικό κλίμα που υπήρξε από τις τοποθετήσεις είναι ότι, σε γενικές γραμμές, οι περισσότεροι συμφωνούν με το νομοσχέδιο. Θα ήθελα, όμως, να σταθώ σε δύο κυρίαρχα σημεία, τα οποία κάποιοι σχολίασαν, όπως ο κ. Αγγελίδης, σε σχέση με την αναγκαιότητα που υπάρχει. Η ΙΠΕ να μην παίζει αυτόν τον καθοριστικό ρόλο και, κυρίως, όταν ακόμα δεν χρηματοδοτεί κάποιες προσπάθειες που γίνονται από τους δήμους, αλλά θα πρέπει σε επίπεδο περιφέρειας να υπάρχει ένας κεντρικός σχεδιασμός και να υπάρχουν εκείνες οι δυνατότητες επίλυσης οποιονδήποτε προβλημάτων, που πηγάζουν από την προσπάθεια να δημιουργηθούν εταιρείες για τις ιαματικές πηγές. Δηλαδή, παίρνει ένα κυρίαρχο θέμα και δύναμη μεγάλη η ΙΠΕ που δεν νομίζω ότι αυτό ανταποκρίνεται.

Και το δεύτερο, που ήθελα να ρωτήσω, είναι σε σχέση πάλι με τους δήμους -το είπε και ο συνάδελφος, προηγουμένως, από την αξιωματική αντιπολίτευση- και με τις εταιρείες μη κερδοσκοπικού χαρακτήρα, που έχουν οι Δήμοι, αυτοί θα μπορούσαν να αναλάβουν την δυνατότητα για τη δημιουργία DMOs;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Εμείς ευχαριστούμε τον κ. Φραγγίδη, τον λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής του ΚΚΕ):** Ευχαριστώ.

Κύριε Πρόεδρε, ζητώ συγγνώμη που δεν ήμουν από την αρχή εδώ, γιατί είμαι αντιπρόσωπος στο συνέδριο της Ομοσπονδίας των Εργαζομένων στον Τουρισμό, οι οποίοι θα έπρεπε, βέβαια, και σήμερα να ήταν καλεσμένοι, αλλά δεν μπορούσαν, ακόμη και να τους προσκαλούσατε να είναι εδώ, γιατί παίζει σημαντικό ρόλο και η άποψή τους, σε σχέση με την ανάπτυξη του τουρισμού και με όλα αυτά που ιδιαίτερα συζητούμε στο πρώτο μέρος του νομοσχεδίου, όπου περιφέρειες, δήμοι και όποιοι οργανισμοί έχουν δημιουργηθεί μετά τον «Κλεισθένη», μπαίνουν στη διαδικασία ανάπτυξης του τουρισμού, σε περιφερειακό επίπεδο και έχουμε εκφράσει, βέβαια, την άποψή μας και στη συνεδρίαση, όπου θέσαμε τη διαφορετική μας άποψη, σε σχέση με το «Τουρισμός για ποιον;» και η ανάπτυξη, έτσι όπως είναι σήμερα, ποιον υπηρετεί.

Το πρώτο μέρος, ουσιαστικά, φαίνεται ότι δεν έχει μεγάλο ενδιαφέρον, γιατί ούτε η ΕΝΠΕ είναι εδώ και από την ΚΕΔΕ δεν εκφράστηκε άλλη άποψη, σε σχέση με τα ζητήματα που προκύπτουν και με τις αρμοδιότητες που αναλαμβάνει και δεν ξέρω πού έχει συζητηθεί το θέμα αυτό στην ΚΕΔΕ και αν έχει συζητηθεί και έχει αποφασιστεί εδώ η θέση της και η στάση της.

Όσο αφορά το δεύτερο μέρος, ακούσαμε διάφορες απόψεις που εκφράστηκαν για τις ιαματικές πηγές, για την ιδιωτικοποίηση, ουσιαστικά, αυτού του φυσικού πλούτου, που εμείς εκφράσαμε την άποψή μας και τη θέση μας εδώ, ότι αυτές θα πρέπει να είναι στο Υπουργείο Υγείας και να επιτελούν τον θεραπευτικό τους ρόλο για τις ανάγκες του ίδιου του λαού μας, κάτι που, όπως είναι γνωστό -και θέλουμε να το πούμε εδώ και να το καταγγείλουμε- έχουν κοπεί από την ασφάλιση, από τους έχοντες ανάγκη αυτά τα θεραπευτικά λουτρά, δηλαδή, δεν είναι μέσα στη διαδικασία παραχώρησης σε αυτούς που έχουν ανάγκη αυτών των ιαματικών λουτρών. Καταλαβαίνετε ότι τώρα πια δεν θα μπορούν να πάνε, γιατί όλη αυτή η διαδικασία της ιδιωτικοποίησης των ιαματικών πηγών έχει να κάνει με την ανάγκη επιχειρηματικής δράσης, με την ανάγκη του κέρδους και αυτό, βέβαια, είναι σε αντίθεση με τις ίδιες τις ανάγκες των εργαζομένων, του λαού, των συνταξιούχων και όσων είπαμε ότι έχουν ανάγκη αυτών των ιαματικών πηγών.

Υπάρχουν αντίθετες απόψεις. Υπάρχει ένα ομόφωνο ψήφισμα του Δήμου της Ικαρίας, που έχει ιαματικές πηγές, το οποίο είναι σε αντίθεση με αυτά που το σχέδιο νόμου φέρνει σήμερα εδώ. Έχω υπόψη μου ένα Υπόμνημα της Ένωσης Επιχειρήσεων Θερμαλισμού/Τουρισμού Ελλάδας, το οποίο έχει σταλεί στα μέλη του - και δεν ξέρω, ίσως να έχει σταλεί και σε εσάς-, όπου εδώ λέει ότι δεν πάρθηκαν υπόψη οι παρατηρήσεις τους και οι απόψεις τους σε σχέση με τις ιαματικές πηγές.

Είναι ζητήματα τέτοια που δεν θέλω να κάνω, βέβαια, ερωτήσεις ή να μου απαντήσει κάποιος, αλλά τα θέτω, τώρα, και στους φορείς, έτσι ώστε να παρακολουθήσουν και τη συζήτηση στην πορεία και να βγουν συμπεράσματα, σχετικά με το νομοθέτημα, ποιον έρχεται να υπηρετήσει και ποιος θα είναι αυτός που θα ζημιωθεί. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ.Κατσώτη, θα δώσω τον λόγο στον κ. Αρσένη.

**ΚΡΙΤΩΝ-ΗΛΙΑΣ ΑΡΣΕΝΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Η πρώτη ερώτηση είναι προς τον κ. Αρχοντόπουλο. Κύριε Αρχοντόπουλε, είναι ιδιωτικοποίηση του δημόσιου αγαθού η πώληση του ιαματικού νερού, κοινώς, υπάρχει διαφορά μεταξύ της πώλησης της ΕΥΔΑΠ και της πώλησης μίας ή πολλών ιαματικών πηγών; Μιλάμε για το ίδιο δημόσιο αγαθό;

Είναι το ίδιο και για την παραχώρηση της εκμετάλλευσής τους; Θα βλέπατε προσφυγή στο Συμβούλιο της Επικρατείας απέναντι σε μελλοντικές ιδιωτικοποιήσεις ή παραχωρήσεις;

Για τον κ. Αγγελίδη. Είπατε, κύριε Αγγελίδη, ότι δεν έχουμε έρευνα. Δεν έχουμε, πλέον, εκπαίδευση, καθώς από το 1952 δεν υπάρχει στην Ιατρική Σχολή μάθημα για τη θεραπεία μέσω των ιαματικών πηγών. Δεν έχουμε ταξινόμηση.

Τελικά, εμείς τι χρειαζόμαστε; Έναν νόμο που φέρνει τις ιαματικές πηγές Α.Ε. ή χρειαζόμαστε η πολιτεία και, μάλλον, το Υπουργείο Υγείας να έρθει σε συνεργασία με το Υπουργείο Παιδείας; Και έχουμε εδώ πέρα στην πολιτική ηγεσία του Υπουργείου Τουρισμού δύο ανθρώπους, που πέρασαν από το Υπουργείο Υγείας και από το Υπουργείο Παιδείας. Πόσο μάλλον θα έπρεπε να κατανοούν αυτά τα ζητήματα.

Δεν θα έπρεπε να έχουμε ένα νομοσχέδιο, το οποίο να λύνει το ζήτημα; Πώς θα αποκτήσουμε έρευνα για το τεράστιο αυτό ιαματικό πλούτο της χώρας μας; Πώς θα αποκτήσουμε εκπαίδευση των γιατρών και των νοσηλευτών μας σε αυτό το ζήτημα της υδατοθεραπείας; Πώς θα γίνει ταξινόμηση, ώστε να μπορεί να γίνει ιεράρχηση; Τι εργαλεία χρειάζονται οι δήμοι, για να μπορούν να αναπτύξουν τις ιαματικές πηγές; Τα καλύπτει αυτά το νομοσχέδιο; Τι νομοσχέδιο, τελικά, χρειαζόμαστε;

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αρσένη. Ο κ. Λογιάδης έχει τον λόγο.

**ΓΕΩΡΓΙΟΣ ΛΟΓΙΑΔΗΣ:**  Να ευχαριστήσω και εγώ τους φορείς που μας ενημέρωσαν, παρόλο που θεωρώ ότι είναι πολύ περιορισμένος ο αριθμός των φορέων.

Προέρχομαι από τον τουρισμό και κατέχω τα θέματα αυτά διαχρονικά -είμαι δεύτερης γενιάς ξενοδόχος- και οι ερωτήσεις μου θα είναι πιο πολύ, ουσιαστικά, προς τον κ. Υπουργό παρά προς τους φορείς.

Αυτό το οποίο βλέπουμε τα τελευταία, ας πούμε, 20 χρόνια είναι ότι αυξάνεται ο αριθμός των επισκεπτών στη χώρα μας, αυξάνονται τα έσοδα, αλλά τα έσοδα ανά εισερχόμενο πελάτη/τουρίστα μειώνονται συνέχεια. Αυτό είναι μία απαξίωση του τουρισμού, την οποία πρέπει να δούμε και πάρα πολλά άλλα θέματα, όπως είναι η επέκταση της τουριστικής περιόδου. Όχι τελευταία στιγμή, πρέπει να σχεδιαστεί πολύ καιρό πιο μπροστά. Η ανάπτυξη, η αναβάθμιση των τουριστικών σχολών, οι οποίες είναι ανύπαρκτες, ουσιαστικά, και απαξιωμένες και αντί να προωθούμε τις DMOs ιδιωτικές εταιρείες να αναπτύξουμε, επιτέλους, ανώτατες σχολές τουριστικών επαγγελμάτων στη χώρα μας, ποιοτικές, για ποιοτικό τουρισμό.

Πάνω από όλα, βέβαια, όταν φτιάχνεις, για παράδειγμα, ένα προϊόν, το θέμα είναι πώς είναι η προσβασιμότητα σε αυτό και εννοώ η προσβασιμότητα από το εξωτερικό. Διότι εμείς κρεμόμαστε πάντοτε από τους tour operators και το αεροπλάνο των tour operators. Τι κάνει η ελληνική πολιτεία για το θέμα αυτό; Πώς θα απεξαρτηθούμε από τους μαζικούς tour operators; Ένα τεράστιο θέμα, το οποίο πρέπει να δούμε, διότι το να αναπτύξουμε τις πηγές μας και τις ιαματικές πηγές και όλα τα θέματα, καλώς, αλλά το ζήτημα είναι πώς θα έχουμε διασύνδεση όλο το χρόνο και απεξάρτηση από τους tour operators. Αυτό είναι μια άλλη συζήτηση, την οποία θα κάνουμε εδώ με τον κ. Υπουργό. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε, κύριε Λογιάδη. Εκείνο που ήθελα να αναφέρω είναι ότι όσοι φορείς προτάθηκαν εκλήθησαν όλοι, απλώς κάποιοι δεν ανταποκρίθηκαν. Κύριε Υπουργέ, έχετε τον λόγο.

**ΒΑΣΙΛΕΙΟΣ ΚΙΚΙΛΙΑΣ (Υπουργός Τουρισμού):** Εμείς να ευχαριστήσουμε από την πλευρά μας, ως Υπουργείο Τουρισμού, όλους τους φορείς που συμμετείχαν.

Σταχυολογώντας αυτά, τα οποία ακούστηκαν και τα οποία προσμετρούν όλα για μας, να πω στον Πρόεδρο της Ελληνικής Συνομοσπονδίας Ατόμων με Αναπηρία, τον κ. Βαρδακαστάνη, ότι τις επιμέρους μικρές επισημάνσεις, τις οποίες έκανε, θα τις ενσωματώσουμε στο νομοσχέδιο.

Να πω, κύριε συνάδελφε, ότι με χρόνια εμπειρία και, μάλιστα, ενεργή στο κομμάτι των ιαματικών πηγών, νομίζω ότι σύσσωμοι οι φορείς και της τοπικής αυτοδιοίκησης και αυτοί οι οποίοι ασχολούνται με τις πηγές αναγνωρίζουν ότι είναι ένα εργαλείο εκμετάλλευσης και θα πρέπει αυτό να το δώσουμε ανταποδοτικά πίσω στις τοπικές κοινωνίες. Τι σημαίνει αυτό; Σημαίνει ότι, όπως βλέπετε, είμαστε σε συνεργασία με την τοπική αυτοδιοίκηση και τους δήμους. Και παραπάνω χρόνο δίνουμε και εργαλεία δίνουμε, ως Υπουργείο Τουρισμού, και τεχνική βοήθεια, προκειμένου να μπορέσουν να αναπτύξουν τις πηγές, και κεφάλαια δίνουμε και πόρους. Και αν και εφόσον αυτό δεν καταστεί δυνατό, θα δίνουμε και ένα εργαλείο αναπτυξιακό, όπως είναι αυτή η ανώνυμη εταιρεία, προκειμένου να μπορέσει να βοηθήσει εκεί πέρα που χρειάζεται.

Εξήγησα σε όλους τους τόνους ότι τα περιουσιακά στοιχεία παραμένουν στους δήμους. Όλες οι εταιρείες αυτού του τύπου, που υπάγονται στους ΟΤΑ, είναι σε γνώση του Υπουργείου Εσωτερικών, να μπορούν και οι αναπτυξιακές εταιρείες να έχουν παραπάνω χρόνο, εφόσον χρειαστεί, και οι μη κερδοσκοπικές, έτσι ώστε να μπορέσουν να λειτουργήσουν υπό τη μετεξέλιξη του DMO. Ένα πολύ σημαντικό εργαλείο για τους δήμους και την τοπική αυτοδιοίκηση. Επαναλαμβάνω ότι τα ξενοδοχειακά επιμελητήρια, τα εμπορικά επιμελητήρια, οι φορείς, οι ξενοδόχοι, αλλά και οι αεροπορικές εταιρείες και οι tours operators, αν και εφόσον θέλουν να συνδιαφημίσουν τοπικά τους προορισμούς, δίνεται η δυνατότητα, ανοίγει η βεντάλια δώδεκα μήνες το χρόνο, σε όλους τους προορισμούς στη χώρα, που πληρούν τις προϋποθέσεις αυτές, να μπορέσουν να προβάλλουν τα προϊόντα τους. Επαναλαμβάνω, τα προϊόντα δεν είναι μόνο «ελάτε ταξιδιώτες στη χώρα μας να μείνετε στα καταλύματά μας». Είναι «ελάτε να αγοράσετε από την πρωτογενή παραγωγή μας τα προϊόντα μας τα ελληνικά, μοναδικά, μοναδικής ποιότητας, ελάτε να χαρείτε τις ομορφιές της χώρας μας, να ψωνίσετε στα καταστήματα υγειονομικού ενδιαφέροντος, στα εμπορικά μας καταστήματα, να δείτε τη μεταποίησή μας, τις ομορφιές μας, οι οποίες είναι μοναδικές». Αυτό εννοούμε όταν λέμε μοναδικό τουριστικό προϊόν και μοναδική τουριστική εμπειρία. Είδατε ότι, κανονιστικά, έχουμε φέρει και σειρά διατάξεων που, κατά καιρούς, έχουν συζητηθεί από φορείς και ανθρώπους και ενώσεις του τουρισμού, έτσι ώστε να μπορούν να διευκολύνουν τις διαδικασίες.

Νομίζω ότι ακούστηκαν όλοι σήμερα, κύριε Πρόεδρε, και προσβλέπουμε στη συνέχεια της διαδικασίας με την κατ’ άρθρον συζήτηση, η οποία θα ακολουθήσει. Άκουσα και κάποια πράγματα που έχουν να κάνουν με την εκπαίδευση. Κύριοι συνάδελφοι, φυσικά θα είμαι στη διάθεσή σας να συζητήσω θέματα τουρισμού. Να επισημάνω ότι, φέτος, έχει αυξηθεί το κατά κεφαλήν εισόδημα του επισκέπτη, δηλαδή το συνάλλαγμα, το οποίο αφήνει στη χώρα. Έχει ξεπεράσει, πλέον, τα 600 ευρώ. Θέλουμε να δούμε αν αυτό θα συνεχιστεί και του χρόνου και αν θα σταθεροποιηθεί, αλλά είναι ένα πολύ ευχάριστο νέο. Είμαι και είμαστε στη διάθεσή σας να συζητήσουμε, με τη διπλή σας ιδιότητα κιόλας. Εγώ δεν ήξερα ότι είστε άνθρωπος του χώρου και δύο γενιές ξενοδόχος. Αυτό είναι πολύ ευχάριστο.

Να πω κάτι για το κομμάτι της εκπαίδευσης. Η συνάδελφος και εξαιρετική στη δουλειά της, η Σοφία Ζαχαράκη, κάνει από την πλευρά της μια πολύ μεγάλη προσπάθεια. Εμείς έχουμε εξηγήσει ότι πιστεύουμε στις Ακαδημίες Τουρισμού, πιστεύουμε στην αναβάθμιση των σχολών μας και στην περαιτέρω στήριξη του τρόπου, με τον οποίον ερχόμαστε να αντιμετωπίσουμε ένα θέμα, το οποίο είναι πανευρωπαϊκό, πλέον, για να μην πω παγκόσμιο. Η έλλειψη προσωπικού, κύριε Πρόεδρε, έρχεται να αντιμετωπιστεί και να απαντηθεί με σοβαρά βήματα, μελετημένα, που έχουν να κάνουν με το upscaling, δηλαδή την αναβάθμιση των υπηρεσιών, που προσφέρουμε στους επαγγελματίες εν δυνάμει του τουρισμού και εμείς θέλουμε να τιμήσουμε τις συνθήκες αυτές, έτσι ώστε να είναι πολύ ελκυστικό να είναι κανείς στέλεχος μιας τουριστικής επιχείρησης, να είναι κομμάτι του τουριστικού μας προϊόντος. Μιλάμε για ποιοτικές θέσεις εργασίας, αναβαθμισμένες θέσεις εργασίας, καλά πληρωμένες θέσεις εργασίας και έναν χώρο και πλαίσιο πολύ ελκυστικό για τους νέους ανθρώπους και τις επόμενες γενιές, σε ό,τι έχει να κάνει με την εύρεση εργασίας. Τρέχει η τεχνολογία, προφανώς. Νέα επαγγέλματα, νέα δεδομένα, νέες συνθήκες. Εξακολουθεί, όμως, κι εμείς θέλουμε να το πάμε στην επόμενη εποχή, να είναι ο τουρισμός η ατμομηχανή της ελληνικής οικονομίας, να παράγει θέσεις εργασίας και να δίνει προστιθέμενη αξία.

Νομίζω ότι όλοι αντιλαμβάνεστε ότι η δουλειά, προφανώς, αφορά το σήμερα, όμως είμαστε υποχρεωμένοι να σκεφτόμαστε και να σχεδιάζουμε και το αύριο. Άρα, η δυνατότητα που μπορεί να έχουν οι νέοι άνθρωποι, τα παιδιά μας, να επιλέξουν τον κλάδο αυτό και να εκπαιδευτούν σε τέτοιο επίπεδο, που να είναι περιζήτητοι στη χώρα μας και στο εξωτερικό παντού - εμείς τους ευχόμαστε να μείνουν και να δουλέψουν εδώ πέρα-, είναι ένας στόχος, τον οποίο έχουμε βάλει. Δεν θέλουμε να κάνουμε μισά, κουτσά βήματα, γι’ αυτό και το προσεγγίζουμε επιστημονικά και ρεαλιστικά με τους ανθρώπους του κλάδου. Θα δούμε ποια είναι αυτά τα συγκριτικά πλεονεκτήματα, που μπορεί να προσθέσουμε σε ένα νέο τοπίο στην εκπαίδευση του τουρισμού που να μπορούν να επιστρέψουν πίσω. Πάντα, αυτή είναι η στόχευσή μας, στον απλό κόσμο, στη μέση ελληνική οικογένεια, στα νέα παιδιά, στους νέους ανθρώπους, που θέλουν να εργαστούν στον χώρο, να τους δοθούν τέτοιες δυνάμεις και όπλα στη φαρέτρα τους, ώστε να είναι περιζήτητοι. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Υπουργό. Θα δώσουμε, τώρα, τον λόγο στους εκπροσώπους των φορέων, προκειμένου να απαντήσουν ή να αιτιολογήσουν κάποιες από τις ερωτήσεις των συναδέλφων Βουλευτών και Εισηγητών. Να ξεκινήσω με τον κ. Τσιλίδη. Έχετε να πείτε κάτι, κύριε Τσιλίδη;

**ΛΥΣΑΝΔΡΟΣ ΤΣΙΛΙΔΗΣ (Πρόεδρος ΔΣ της Ομοσπονδίας Ελληνικών Ενώσεων Ταξιδιωτικών και Τουριστικών Γραφείων (fedHATTA)):** Μάλιστα. Από όσα άκουσα θα ήθελα να δώσω περισσότερη έμφαση στον ρόλο τον κυρίαρχο των τουριστικών ταξιδιωτικών γραφείων διοργανωτών εκδρομών. Το Υπουργείο Τουρισμού γνωρίζει πολύ καλά και ο Υπουργός ότι όλες του οι συναντήσεις είναι με τους αντίστοιχους συναδέλφους στην Ευρώπη, αλλά και σε όλο τον κόσμο. Είμαστε ένα κομμάτι ευρωπαϊκό, συμμετέχουμε στο ευρωπαϊκό όργανο ως Εθνικός Φορέας Τουρισμού Γραφείων Ταξιδίων στη χώρα. Βέβαιο είναι ότι ο ρόλος του ΕΟΤ, ως DMO, δεν συζητείται, πλέον, σήμερα, ως νέο δεδομένο, γιατί ο ΕΟΤ είναι DMO εδώ και πολλές δεκαετίες και κάνει τεράστιες προσπάθειες και κανείς δεν μπορεί ούτε να τις σχολιάσει δυσμενώς, αλλά και κανείς δεν μπορεί να καθησυχάζει, ότι «ναι, επειδή θέλουμε κάτι άλλο εμείς, κάποιος άλλος φταίει».

Τώρα, των περιφερειών, των δήμων και των υπολοίπων, που έχουν αναπτυχθεί. Κάποιοι έχουν αναπτυχθεί πολύ δυνατά και σοβαρά, αξιοζήλευτα, κάποιοι καθόλου, ίσως, διότι δεν έχει γίνει συνείδηση από τα εκλεγμένα μέλη του σώματος, που εκπροσωπούνται, η τουριστική εκπροσώπηση. Άρα, καταλήγοντας· αν η Ελλάδα είχε θεσμοθετήσει και είχε υιοθετήσει τον κυρίαρχο ρόλο των μελών μας των συναδέλφων μας στην Ελλάδα και είχε αναπτύξει την επέκταση και διεύρυνση του επιμελητηρίου, που αφορά τον τουρισμό, θα ήταν θείο δώρο. Διότι όλοι ξέρουμε ότι τα επιμελητήρια είναι σύμβουλοι της πολιτείας. Καλά κάνουμε τον ρόλο μας εμείς οι ομοσπονδίες και οι συνάδελφοι μου μια χαρά, αλλά αντιλαμβάνεστε τη σπουδαιότητα του ρόλου. Κάποτε είχε μοντέλο διαφορετικό η Ελλάδα και λειτουργούσε εκείνο το μοντέλο. Τώρα το μοντέλο έχει αλλάξει και η κυρίαρχος της αλλαγής του δημιουργούντος προϊόντος είναι το γραφείο ταξιδίων. Άρα, τουριστική πολιτική χωρίς γραφεία ταξιδίων σε κυρίαρχους χώρους της πολιτείας το θεωρώ έλλειμμα και, μάλλον, ατυχία ή αστοχία όσων δεν το έχουν συνειδητοποιήσει. Εμείς παράγουμε, στις Εκθέσεις εμάς συναντάτε, τουριστική πολιτική κάνουμε και με τους tour operators, αγαπητέ φίλε, κύριε Λογιάδη. Ναι, το ξέρετε πολύ καλά και ως ξενοδόχος. Ο πρώτος τη τάξει παγκόσμιου οργανωμένου τουρισμού είμαστε εμείς. Ακολουθούν και οι αεροπορικές εταιρείες, οι πιο προβεβλημένες και σοβαρές. Κύρια δουλεύουν, επίσης, τα σοβαρά ξενοδοχεία με τις επενδύσεις και τις ανακαινίσεις. Ουδείς μπορεί να πει ότι αυτή η αλυσίδα σπάει. Αλλά δεν μπορεί εμείς να βλέπουμε ως θεατές το έργο το δικό μας να αξιοποιείται, να σχολιάζετε, να επιστημονοποιείται και να απαξιώνεται ο δικό μας φορέας. Ευχαριστώ, που με ακούσατε.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Τσιλίδη. Θα δώσω τον λόγο στον κ. Βαρδακαστάνη. Έχετε τον λόγο, κύριε Βαρδακαστάνη.

**ΙΩΑΝΝΗΣ ΒΑΡΔΑΚΑΣΤΑΝΗΣ (Πρόεδρος της Εθνικής Ομοσπονδίας Ατόμων με Αναπηρία (ΕΣΑμεΑ)):** Ευχαριστώ πολύ, κύριε Πρόεδρε. Θέλω να εκφράσω την ικανοποίησή μας γι’ αυτά που άκουσα από τον Υπουργό και να ευχαριστήσω. Όμως, κύριε Υπουργέ, αυτό που είναι το κλειδί στις διατάξεις, που έχετε, είναι το άρθρο 53. Θα σας παρακαλέσω αυτό να δείτε και να μελετήσετε την πρότασή μας. Αν δεν είστε έτοιμος, είναι προτιμότερο να αφαιρέσετε τη διάταξη και να έρθουμε να τη συζητήσουμε, προκειμένου να υπάρχει σωστή νομοθέτηση. Ευχαριστώ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Συνεχίζουμε με τον κ. Μαρίνη.

**ΑΡΙΣΤΕΙΔΗΣ ΜΑΡΙΝΗΣ (Πρόεδρος της Γενικής Πανελλαδικής Ομοσπονδίας Επιχειρήσεων Τουρισμού):** Εγώ επανέρχομαι στην πρώτη τοποθέτησή μου. Πρέπει ο Υπουργός Τουρισμού, ο κ. Κικίλιας, που φαίνεται να έχει την καλή διάθεση, να έρθει να προστατεύσει τους 20.000 με 25.000 εργαζόμενους που ασχολούνται, αυτή τη στιγμή, με το τουριστικό λεωφορείο, να προστατεύσει και να ξεκαθαρίσει τον ρόλο του τουριστικού λεωφορείου και το έργο του και, σίγουρα, θα πρέπει να μην κάνει πίσω σε πιέσεις που δέχεται από άλλα Υπουργεία, όπως είναι το Υπουργείο Μεταφορών. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει η κυρία Τόλη.

**ΕΙΡΗΝΗ ΤΟΛΗ (Πρόεδρος του Συνδέσμου Επαγγελματιών Οργανωτών Συνεδρίων και Εκδηλώσεων):** Ήθελα να σας ευχαριστήσω και θα σας στείλω, επιπλέον, ένα Υπόμνημα με τα θέματα, τα οποία θεωρούμε ότι δεν θίχτηκαν, προκειμένου να μπορέσουμε να έχουμε μια ολοκληρωμένη θέση απέναντι στον νόμο, το οποίο πρέπει να γίνει. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Σιδηρόπουλος.

**ΣΤΕΦΑΝΟΣ ΣΙΔΗΡΟΠΟΥΛΟΣ (Πρόεδρος του Συνδέσμου Ελληνικών Τουριστικών Επιχειρήσεων Υπαίθριων Δραστηριοτήτων Αναψυχής):** Εγώ θα τοποθετηθώ μόνο στο κομμάτι που μας αφορά, που είναι για τη διαχείριση των προορισμών. Είμαστε ένας σύνδεσμος, ο οποίος θεωρώ ότι είναι μάχιμος και όταν υπάρχει κάτι το μεμπτό σε σχέση με το νομοσχέδιο και με τις δράσεις των Υπουργείων επεμβαίνουμε. Εδώ είναι προς τη σωστή κατεύθυνση. Πραγματικά, έχουμε δει και πώς διαχειρίζονται οι δήμοι και, γενικότερα, το κράτος αυτή τη διαδικασία. Η Ευρώπη έχει πει ξεκάθαρα ότι πρέπει να παντρευτεί το κράτος με τον ιδιωτικό κόσμο και την κοινωνική αλληλέγγυα οικονομία. Αυτό συμβαίνει μέσα από αυτό το νομοσχέδιο σε σχέση με τα DMOs. Θεωρούμε ότι είναι προς τη σωστή κατεύθυνση και επιμένουμε να προχωρήσει. Ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Καστικάδης.

**ΣΤΑΥΡΟΣ ΚΑΤΣΙΚΑΔΗΣ (Πρόεδρος της Ένωσης Μαρινών Ελλάδος):** Όπως είπαμε και πριν, το νομοσχέδιο και η διάταξη για τις μαρίνες είναι στη σωστή κατεύθυνση. Είναι μία δίκαιη διάταξη, που, επιτέλους, έρχεται μετά από τα τουριστικά καταλύματα και τις επαγγελματικές μισθώσεις να δικαιώσει και τις μαρίνες, που έχουν υποστεί απώλειες από τον κορωνοϊό. Συγχαίρουμε το Υπουργείο Τουρισμού και πιστεύουμε ότι ο Υπουργός μας θα μπορέσει με την ομάδα του και τους ανθρώπους του να προχωρήσει σε μεταρρυθμίσεις τολμηρές, που θα αναβαθμίσει τον κλάδο, τον νευραλγικό κλάδο των τουριστικών υποδομών στη χώρα μας, δηλαδή τις μαρίνες. Ευχαριστούμε πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Τον λόγο έχει ο κ. Δανάς.

**ΜΑΡΚΟΣ ΔΑΝΑΣ (Γενικός Γραμματέας του Συνδέσμου Δήμων Ιαματικών Πηγών Ελλάδος):** Όσον αφορά τις παρατηρήσεις που κάναμε πάνω στη γνωστοποίηση των οικονομοτεχνικών μελετών, λογικά θα περιμέναμε μία απάντηση. Αυτό είναι κάτι που μπορεί να γίνει τις επόμενες ώρες ή ημέρες. Χρειάζεται μια κάποια επεξεργασία από την πλευρά των στελεχών του Υπουργού.

Όσον αφορά, όμως, το ζήτημα της συμμετοχής ή όχι των πηγών του Υπερταμείου στην εταιρεία, φαντάζομαι ότι μπορεί να δοθεί μια απάντηση τώρα. Απάντηση, όμως, δεν πήρα. Πρέπει να εξηγήσουμε ότι το νομοσχέδιο είναι μια θέληση της ελληνικής Κυβέρνησης και όχι των δήμων. Δεν θα πρέπει να ξεχνάμε ότι εμείς προσπαθούμε πάντα αυτό που βάζει η Κυβέρνηση μπροστά να το κάνουμε όσο γίνεται καλύτερο και προς το συμφέρον του κλάδου του ιαματικού τουρισμού. Δεν θα πρέπει να ξεχνάμε ποτέ ότι, εδώ, μιλάμε για επιχειρήσεις. Όταν αναφερόμαστε στις ιαματικές πηγές, δεν μιλάμε για προώθηση. Άρα, λοιπόν, οι περιφέρειες δεν μπορούν να συμμετάσχουν για τον πολύ απλό λόγο ότι δεν έχουν ιδιοκτησίες, έχουν μόνο 2 στις 124, και λογικά δεν θα παραχθεί ένα έργο μέσα σε αυτό. Δεν μπορεί κάποιος που δεν ασχολείται με το αντικείμενο να έχει λόγο πάνω στη διοίκηση. Οι περιφέρειες μπορούν να έχουν λόγο πάνω στην προώθηση, με την οποία ασχολούνται χρόνια και να συμμετάσχουν σε αυτό που λέγεται «προορισμός» και, τέλος πάντων, είναι κάτι το οποίο δεν μας αφορά πολύ.

Όσον αφορά το μοντέλο, το οποίο ισχύει ή δεν ισχύει, πανευρωπαϊκά ή στην Ελλάδα, βλέπω ότι έχουμε μείνει σε μοντέλα, τα οποία υπήρχαν πριν από 30 - 40 χρόνια. Όλοι στην Ευρώπη προσπαθούν να απεγκλωβιστούν από τη λογική των επιδομάτων. Το κοινωνικό κράτος έχει πρόβλημα. Θα αναγκαστώ να πω, πάλι, το ίδιο, μιλάμε για επιχειρήσεις και οι επιχειρήσεις, για να υπάρχουν, πρέπει να έχουν ένα υποτυπώδες κέρδος. Όταν δεν υπάρχει αυτό το κέρδος, οι επιχειρήσεις σβήνουν.

Άρα, η συμμετοχή του Υπουργείου Υγείας πρέπει να βρίσκεται μέσα σε κάποιο όριο. Το Υπουργείο Υγείας, ούτως ή άλλως, συμμετάσχει σε Επιτροπές του Υπουργείου Τουρισμού, που αφορούν τις ιαματικές πηγές, αλλά το να συμφωνήσουμε ότι θα πρέπει όλο αυτό να χρηματοδοτείται, δηλαδή να χρηματοδοτείτε όλη αυτή η δραστηριότητα από το ελληνικό κράτος, πολύ ωραία, μπορούμε να κάνουμε τα θεραπευτήριά μας ή τις μονάδες υγείας, ενοικίαση στα νοσοκομεία. Εάν, όμως, δεν μπορούμε να το κάνουμε αυτό ως κράτος, εάν δεν μπορούμε να χρηματοδοτήσουμε, ας δούμε τι συμβαίνει σε όλον τον πλανήτη γη και ποιες είναι οι σύγχρονες τάσεις και όχι οι τάσεις που υπήρχαν πριν από 40 χρόνια. Σήμερα, δηλαδή, οι πάντες προσπαθούν να απεγκλωβιστούν από το επίδομα, διότι είναι πολύ λίγα τα λεφτά που παίρνουν ή τα παίρνουν όλα πάρα πολύ δύσκολα. Στον ιδεατό βαθμό, μπορούμε να δούμε το ιαματικό νερό ως φάρμακο;

Θα μπορούσε, στην προκειμένη περίπτωση, όμως, πρέπει να δούμε και το πώς θα επιβιώσουν αυτές οι επιχειρήσεις.

Σε ό,τι αφορά αυτά που είπε, ο κ. Υπουργός. Αν κατάλαβα καλά, είπε ότι έχει χρηματοδοτικά εργαλεία.

Δεν βλέπουμε, ειλικρινά, τα χρηματοδοτικά εργαλεία και έχει τεράστια σημασία αυτό, το τόνισε, ο κ. Γαρδέρης κι εγώ. Οι δήμοι μόνο έτσι δουλεύουν. Οι δήμοι δεν έχουν λεφτά σήμερα, για να μπορούν να επενδύσουν οι ίδιοι, όπως εξηγήσαμε, και ούτε τον επιχειρηματία θέλουν να κάνουν. Υπάρχουν δύο τρόποι να έχουν χρήματα οι δήμοι, είναι τα προγράμματα, τα χρηματοδοτικά, τα ευρωπαϊκά ή ΠΔΕ, ή ο ιδιώτης επενδυτής. Οι επενδυτές στην επαρχία δεν είναι πολλοί, για να μην πω ότι δεν υπάρχουν.

Άρα, χρειαζόμαστε χρηματοδοτικά πακέτα. Έτσι ξέρουν να δουλεύουν οι δήμοι και, όταν τους δώσουν το χρηματοδοτικό πακέτο, θα κρίνεις και θα δεις, αν θα υπάρχει ή όχι αποτέλεσμα. Σε κάθε περίπτωση, δεν πρέπει επ’ ουδενί, γιατί μιλάμε για ένα συγκεκριμένο νομοσχέδιο και, θεωρητικά, μπορούν να πουν τα πάντα, αλλά πρέπει να έχουμε άποψη πάνω στο συγκεκριμένο σχέδιο, θα πρέπει να φροντίσουμε να μην δημιουργηθούν επιχειρήσεις δύο ταχυτήτων. Δεν μπορεί ο δήμαρχος να χτυπάει πόρτες στην ΙΠΕ, σήμερα, και χθες στην ΕΤΑΚ ή στο ΤΑΙΠΕΔ, για να προσέξουν την πηγή του, να δίνει τα πάντα, όπως τις τεχνικές υπηρεσίες και την πολεοδομία, τους μελετητές, δηλαδή να κάνει τα πάντα, αλλά να μην εισακούεται, γιατί το ΤΑΙΠΕΔ και η ΕΤΑΚ μέχρι σήμερα έχουν κάποιες ιδιοκτησίες και σου λένε ότι είναι δικό μου και δεν σε αφορά και, αύριο, φοβόμαστε ότι ακριβώς το ίδιο θα συμβεί και με την ΙΠΕ.

Άρα, όσοι μείνουν εκτός ΙΠΕ οφείλεται να μπορούν να δουλεύουν απρόσκοπτα, χωρίς τη βοήθεια ή μη βοήθεια κανενός. Πρέπει να είμαστε πολύ συγκεκριμένοι.

Γνωστοποίηση, όχι έγκριση της οικονομοτεχνικής. Απάντηση στο ερώτημα, εάν θα συμμετάσχουν ή όχι οι πηγές του ΤΑΙΠΕΔ;

Αν όχι σήμερα, αύριο, και το λέω μετ’ επιτάσεως, χρηματοδοτικά εργαλεία, για να χρηματοδοτηθούν οι επενδύσεις στις υποδομές όσων δήμων επιλέξουν να χτίσουν τις πηγές τους έξω. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Σας ευχαριστούμε πολύ.Τον λόγο έχει ο κ. Αγγελίδης.

**ΖΗΣΗΣ ΑΓΓΕΛΙΔΗΣ (Πρόεδρος της Ένωσης Επιχειρήσεων Θερμαλισμού Ελλάδας):** Σας ευχαριστώ πολύ, κύριε Πρόεδρε. Απαντώ στις πολύ εύστοχες ερωτήσεις των κ.κ. Φραγγίδη και Αρσένη.

Προσέξτε, οι πηγές δεν….. Επίσης, πηγές έχουν ιδιώτες και το κράτος. Έχει και η Περιφερειακή Αυτοδιοίκηση πηγές, όπως το Βόρειο Αιγαίο και η Ανατολική Μακεδονία/ Θράκη. Εγώ δεν μιλάω γι’ αυτό. Εγώ μιλάω για την οργάνωση και την περαιτέρω εξέλιξη της βιώσιμης ανάπτυξης. Εάν δεν μείνει η περιφέρεια και θυμηθείτε το αυτό, θα αποτύχει ο νόμος. Γιατί; Ο ιαματικός τουρισμός, ο θερμαλισμός, ο τουρισμός υγείας και ευεξίας, συγκροτείτε από τα μέρη του. Ποιοι είναι οι θεσμικοί εταίροι; Είναι η τοπική αυτοδιοίκηση, η περιφερειακή διοίκηση και το Υπουργείο.

Φανταστείτε ότι για να μπει η Ιταλία, η Πορτογαλία και η Ισπανία σε αυτό το «λούκι», κάθε περιφέρεια έχει το δικό της νομοθέτημα, το οποίο είναι, βέβαια, το ίδιο με αυτό που έχει το Υπουργείο. Γιατί; Τι σχέση έχει το Ιόνιο με την Περιφέρεια Βορείου Αιγαίου; Η Περιφέρεια Βορείου Αιγαίου έχει 16 αναγνωρισμένες ιαματικές πηγές. Οι οικονομίες τους εξαρτώνται από αυτό, άρα, το προτάσσουν.

Πάω, όμως, στο δεύτερο ερώτημα, για να μην μακρηγορώ. Θεωρώ πολύ εύστοχη την ερώτηση του κ. Αρσένη, δηλαδή, έχουμε έρευνα; Κοιτάξτε, αναγνωρίστηκαν οι πηγές. Ξέρετε ότι πηγή της Αιδηψού μοιάζει με την πηγή της Αμμουδάρας; Η πηγή της Αμμουδάρας με την πηγή της Κύθνου; Αυτό είναι απαράδεκτο. Δεν κατηγοριοποιήθηκαν οι πηγές, αγαπητέ κύριε Αρσένη, δηλαδή να ξέρουμε ότι αυτές είναι χλωριονατριούχες, οι άλλες πηγές είναι ραδιούχες. Εγώ, κάποτε, στην Επιτροπή αγανάκτησα, γιατί ακούγοντας ραδιούχες πηγές, όλοι τραβιόνταν πίσω. Το ραδόνιο, που έχει η Κύθνος, που έχουν τα Καμένα Βούρλα, που έχει η Αιδηψός, που έχει λίγο το Λουτράκι, η Ικαρία, είναι μέγα πλεονέκτημα, το οποίο είναι για μας μειονέκτημα, διότι δεν το ξέρει κανείς, γιατί λείπει η θερμαλιστική παιδεία στην Ελλάδα.

Θα σας πω κάτι, εγώ ξέρω εδώ και 41 χρόνια το αντικείμενο και είδα ανθρώπους να μαζεύουν το πρωί ελιές και το απόγευμα να κάνουν τον λουτρονόμο. Αυτό είναι απαράδεκτο. Ζητήσαμε τους Διευθυντές των ιαματικών λουτρών των επιχειρήσεων, κάποια στιγμή, με το ΤΕΙ του Πειραιά να τους δούμε, να τους εκπαιδεύσουμε. Ζητήσαμε να γίνει μια παιδεία, ένας πολιτισμός, ένα μουσείο, να γίνει μια κανονική έρευνα. Ποιοι πάνε, γιατί πάνε, να κρατήσουμε τα στατιστικά στοιχεία. Ξέρετε, πριν 3 χρόνια, στείλαμε ένα γράμμα τι γίνεται από την παγκόσμια οργάνωση, τι γίνεται, γιατί δεν αναγνωρίζετε την υδροθεραπεία ως μορφή αγωγής υγείας; Απήντησε το Υπουργείο «ναι μεν, αλλά». Δηλαδή, τα κράτη Γερμανία, Ιταλία, Ισπανία, Τσεχία, Αυστρία, που έχουν αναγνωρισμένη την υδροθεραπεία τους, κάνουν λάθος;

Μα η Ευρωπαϊκή Ένωση το πρότεινε αυτό. Θα δουλέψουν οι ιαματικές πηγές στην Ελλάδα, όταν εμείς πούμε ότι, ξέρετε, είναι αναγνωρισμένες, γιατί δεν μπορεί να έρθει ο ξένος. Πρέπει να το καταλάβετε αυτό. Το συζητούμε συνέχεια. Δεν λέω να κάνουμε σαν την Πορτογαλία, Σχολή Θερμαλιστικών Σπουδών. Αυτό είναι όνειρο θερινής νυκτός, αλλά, τουλάχιστον, αγαπητέ Κρίτωνα, χρειαζόμαστε, επειγόντως, μόρφωση και επιμόρφωση, γιατί άκουσα πολλούς συνομιλητές -το κάνω και εγώ, δεν λέω- «ανάπτυξη ιαματικών πηγών».

Οι ιαματικές πηγές δεν αναπτύσσονται, αναπτύσσεται το αντικείμενο. Ο τουρισμός υγείας και ευεξίας, με σωστές τεχνικές, με σωστές εγκαταστάσεις, με σωστά master plan και σε αυτό είπα στην πρωτολογία μου η Ελλάδα είναι πολύ πλούσια στο αντικείμενο, αλλά είναι πολύ δύσκολο, γιατί, πρώτον, δεν υπάρχει παιδεία, δεύτερον, γιατί είναι δύσκολη, έχει βουνά, έχει θάλασσες και να σας πω, υπάρχουν κενά στον νόμο. Εγώ ξέρω σε 20 περιοχές, όπως ο Άγιος Λουκάς στην Κω, η Αιδηψό, τα Καμένα Βούρλα, υπάρχουν ταμιευτήρες, φυσικά spa δηλαδή. Αυτά γιατί δεν μπήκαν στο νομοσχέδιο; Δηλαδή είναι εκτός νόμου και ο κόσμος πάει. Αυτό, όμως, είναι και επικίνδυνο.

Θεωρώ, λοιπόν, ότι είναι απαραίτητο να μπει η περιφέρεια στο παιχνίδι και σας το λέω εγώ, που δεν έχω καμία σχέση με περιφέρεια και το δεύτερο είναι, άμεσα, στη Σχολή, που είπε ο Υπουργός, να υπάρχουν θερμαλιστικές σπουδές. Παιδιά, που έκαναν διδακτορικά στο θερμαλισμό και, επίσης, μεταπτυχιακά, δυστυχώς, έχουν φύγει από την Ελλάδα και αυτό είναι πολύ λυπηρό. Έχουν φύγει από την Ελλάδα σπουδαία μυαλά, που δούλεψαν χρόνια και έκαναν μεταπτυχιακές και διδακτορικές σπουδές. Σας ευχαριστώ πολύ.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αγγελίδη και θα συνεχίσουμε με τον κ. Αρχοντόπουλο.

**ΓΕΩΡΓΙΟΣ ΑΡΧΟΝΤΟΠΟΥΛΟΣ (Πρόεδρος του Σωματείου Εργαζομένων της ΕΥΑΘ):** Ευχαριστώ, κύριε Πρόεδρε. Θα απαντήσω στον κ. Αρσένη και να πω ότι, πραγματικά, είναι μια προσπάθεια ιδιωτικοποίησης των ιαματικών πηγών, του νερού στην ουσία. Το νερό γίνεται ένα μέσο εκμετάλλευσης και κερδοφορίας των ιδιωτών, στους οποίους θα παραχωρηθεί. Το νερό γίνεται μέσο ιδιωτικοποίησης, όπου οι ιαματικές πηγές θα παραδοθούν στους ιδιώτες. Τώρα, για την αντίδραση στο ΣτΕ, που ρώτησε ο κ. Αρσένης, να πω ότι το ΣτΕ είναι το τελευταίο όπλο μας, τα νομικά, που έχουμε ως κινήματα. Θα πρέπει να αντιδράσουν οι ίδιες οι τοπικές κοινωνίες μαζί με τους δήμους. Υπάρχουν μέσα και τρόποι, αρκεί οι Δήμοι, οργανωμένοι και με τα οικονομικά μέσα που έχουν, να αντιδράσουν αποτρεπτικά κατά των ιδιωτών, που θα έρθουν να πάρουν τις πηγές. Θυμίζουμε ότι οι υποδομές έγιναν από τους δήμους, ευοδώθηκαν από την τοπική κοινωνία, δεν πρέπει να αφεθούν στα χέρια των ιδιωτών.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Ευχαριστούμε τον κ. Αρχοντόπουλο. Ολοκληρώνουμε με τον κ. Λαζαρίδη. Κύριε Λαζαρίδη, έχετε τον λόγο.

**ΑΝΔΡΕΑΣ ΛΑΖΑΡΙΔΗΣ (Έφορος της Πανελλήνιας Ομοσπονδίας Ξεναγών):** Αυτό που θέλω να επισημάνω είναι ότι, όντως, χρειάζεται μία βελτίωση του ν. 710, ειδικά στο άρθρο 12, ώστε να προβλέπεται όχι μόνο ο τρόπος και το πρόσωπο που επιβάλλει ένα πρόστιμο, αλλά κυρίως, το πρόσωπο και ο τρόπος που βεβαιώνεται η παράβαση, που είναι το πρώτο στάδιο, απαραίτητο για την επιβολή των προστίμων. Έτσι, λοιπόν, ο ν. 710/1977 θα έχει πια τα κατάλληλα εργαλεία, ώστε να αντιμετωπιστεί αποτελεσματικά ένα πρόβλημα, που μας απασχολεί και ταλανίζει τον κλάδο των ξεναγών εδώ και πολλά χρόνια και έχει αντίκτυπο.

Όχι μόνο στο επάγγελμά μας, αλλά στο τουριστικό προϊόν της χώρας. Πρέπει, εκτός από τη βεβαίωση και την εμπλοκή της ΕΛΑΣ, να προβλεφθεί να διατυπώνεται ρητά πια στο άρθρο 12 ότι τα πρόστιμα επιβάλλονται, όχι μόνο, γενικά, σε όποιον ασκεί το επάγγελμα του ξεναγού, αλλά και σε όποιον παρέχει, περιστασιακά, υπηρεσίες ξεναγού, χωρίς να προβλέπονται οι νόμιμες προϋποθέσεις. Ευχαριστούμε πολύ και καλές γιορτές σε όλους.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Επίσης, καλές γιορτές. Εάν ακούει ο κ. Γαρδέρης, ο κύριος Δήμαρχος, να πάρει τον λόγο.

**ΣΤΑΜΑΤΗΣ ΓΑΡΔΕΡΗΣ (Δήμαρχος Κύθνου και Εκπρόσωπος της Κεντρικής Ένωσης Δήμων Ελλάδος (ΚΕΔΕ)):** Υπήρξε ένα πρόβλημα με τους συνομιλητές. Προηγούμενα, υπήρχε επανάληψη στη φωνή τους και δεν κατανοήθηκαν απόλυτα, όπως ο κ. Αγγελίδης, γιατί έκανε μια αναφορά και στα Λουτρά της Κύθνου. Σε γενικές γραμμές, διατύπωσε, ακριβώς, ο Γενικός Γραμματέας αυτά που ήθελα και εγώ να πω. Αν θα δούνε το αρχικό νομοσχέδιο, όπως είχε έρθει προς συζήτηση, δεν έχει καμία σχέση με το τελικό, το οποίο είναι αρκετά βελτιωμένο. Ας λάβουμε, όμως, υπόψη ότι σε οποιοδήποτε master plan κάνει ο οποιοσδήποτε δήμος, οποιαδήποτε τοπική κοινωνία, που ενδιαφέρεται να αναπτύξει αυτό τον πλούτο που έχει, όπως αρμόζει ανά περιοχή, δηλαδή άλλο οι νησιωτικές περιοχές, άλλο οι ορεινές, με όλες αυτές τις ιδιαιτερότητες που έχουμε, αν δεν υπάρχουν τα χρηματοδοτικά εργαλεία για όλο αυτό το master plan, που λέμε, δεν μπορεί να υπάρξει και αποτέλεσμα. Όσο και καλά να ετοιμαστούν σχεδιαστικά, σοβαρό αποτέλεσμα δεν θα μπορέσουμε να έχουμε, αν δεν υπάρξουν όλα αυτά τα χρηματοδοτικά εργαλεία, που προανέφερα. Ευχαριστώ πάρα πολύ για τη φιλοξενία και την πρόσκληση. Εύχομαι καλές γιορτές με υγεία σε όλους.

**ΒΑΣΙΛΕΙΟΣ ΓΙΟΓΙΑΚΑΣ (Αντιπρόεδρος της Επιτροπής):** Και εμείς σας ευχαριστούμε, κύριε Δήμαρχε, και αντευχόμαστε όλοι μας καλές γιορτές. Με τον κ. Δήμαρχο ολοκληρώθηκε η τοποθέτηση των φορέων και ως εκ τούτου λύεται η συνεδρίαση.

Στο σημείο αυτό γίνεται η γ’ ανάγνωση του καταλόγου των μελών της Επιτροπής. Παρόντες ήταν οι Bουλευτές κ.κ.: Αραμπατζή Φωτεινή, Βασιλειάδης Βασίλειος, Βλάχος Γεώργιος, Βολουδάκης Μανούσος–Κωνσταντίνος, Γιόγιακας Βασίλειος, Γκίκας Στέφανος, Θεοχάρης Θεοχάρης (Χάρης), Καρασμάνης Γεώργιος, Κεφαλογιάννη Όλγα, Κόλλιας Κωνσταντίνος, Μπουκώρος Χρήστος, Σενετάκης Μάξιμος, Ταραντίλης Χρήστος, Τραγάκης Ιωάννης, Φόρτωμας Φίλιππος, Χειμάρας Θεμιστοκλής (Θέμης), Αποστόλου Ευάγγελος, Αυλωνίτης Αλέξανδρος–Χρήστος, Γιαννούλης Χρήστος, Καφαντάρη Χαρούλα (Χαρά), Μαμουλάκης Χαράλαμπος (Χάρης), Πέρκα Θεοπίστη (Πέτη), Σαντορινιός Νεκτάριος, Γκόκας Χρήστος, Φραγγίδης Γεώργιος, Κατσώτης Χρήστος, Αρσένης Κρίτων – Ηλίας και Λογιάδης Γεώργιος.

Τέλος και περί ώρα 12.10 λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΓΙΟΓΙΑΚΑΣ ΜΑΞΙΜΟΣ ΣΕΝΕΤΑΚΗΣ**